Malaysia sedang bangunkan dua vaksin Covid-19 sendiri

Malaysia kini sedang mengikut rapat negara tetangga Thailand dan Vietnam dalam menghasilkan sendiri vaksin Covid-19, kata Menteri Kesihatan, Datuk Seri Dr Adham Baba sambil menjelaskan usaha ke arah itu kini sedang giat dijalankan.

Katanya kumpulan penyelidik Institut Penyelidikan Perubatan (IMR) di bawah Kementerian Kesihatan Malaysia (KKM) sedang dalam usaha untuk membangunkan dua jenis vaksin Covid-19.

Beliau berkata kedua-dua vaksin itu ialah daripada jenis utusan asid ribonukleik (mRNA) dan vaksin nyahaktif terhadap Covid-19 atau ‘inactivated vaccine’ dalam usaha meningkatkan kapasiti pembangunan vaksin selain persiapan menghadapi pandemik pada masa depan.

“Pembangunan vaksin Malaysia adalah aspirasi negara hasil daripada mesyuarat Majlis Sains Negara pada Ogos tahun lalu.

“Rancangan pembangunan vaksin negara sedang digubal mengambil kira kebolehupayaan negara dari segi penyelidikan, kajian klinikal serta pengilangan melibatkan pelbagai kementerian termasuk Kementerian Sains, Teknologi dan Inovasi serta Kementerian Pengajian Tinggi,” katanya dipetik daripada laporan Utusan Malaysia hari ini.

Adham berkata, KKM melalui Institut Penyelidikan Klinikal juga sentiasa memantapkan kebolehan penyelidikan klinikal.

Jelas beliau, sehingga kini, KKM telah menjalankan penyelidikan klinikal ke atas 15 jenis vaksin termasuk Covid-19 dan penyelidikan klinikal yang dilancarkan awal tahun ini adalah yang pertama untuk vaksin Covid-19.

“Sementara itu pelbagai rundingan sedang dijalankan untuk negara mengambil bahagian dalam lebih banyak ujian klinikal vaksin Covid-19 termasuk jenis vaksin seperti mRNA, inactivated vaccine serta non replicating viral vector,” katanya.

Pada masa ini, Adham berkata, kumpulan penyelidik KKM juga terlibat dalam kajian klinikal vaksin Fasa III yang bertajuk Randomized, Double -Blinded, Placebo Controlled Phase III Clinical Trial for the Evaluation of Efficacy and Safety of SARS-CoV-2 Vaccine, Inactivated (Vero Cell) in Healthy Population Aged 18 Years and Above in Malaysia.

Katanya, kajian itu masih berjalan dan melibatkan seramai 3,000 sukarelawan yang berusia 18 tahun ke atas.

“Bagi melihat keberkesan vaksin yang diberikan kepada populasi Malaysia, penyelidik KKM juga sedang dan akan menjalankan beberapa kajian pasca vaksinasi.

“Antaranya adalah Covid-19 Post-Vaccination Immunity and Disease Surveillance In Malaysia (IMSURE); Post-Covid-19 vaccination immunogenicity surveillance among healthcare workers (VIGILANCE) dan Study on The Immune Response After First Dose of Vaccine Among Recovered Covid-19 Patients and Non-Infected COVID-19 Subjects,” katanya.


China haram import daging UK susulan kes ‘lembu gila’

Kastam China melanjutkan perintah pengharaman import daging dari United Kingdom (UK) bagi lembu berusia di bawah 30 bulan susulan penularan penyakit ‘lembu gila’ atau bovine spongiform encephalopathy (BSE) di negara itu bulan lalu.

Larangan itu berkuat kuasa mulai 29 September dan disambung terus, menurut kenyataan di akaun Wechat rasmi Pentadbiran Umum Kastam China, hari ini.

Tindakan itu diambil walaupun China masih belum mula membeli daging dari UK selepas mencapai persetujuan pada 2018 untuk menarik balik pengharaman yang dikenakan pada 1990-an susulan wabak penyakit ‘lembu gila’ di Britain sebelum ini.

Kerajaan UK ketika itu mengatakan langkah menarik balik larangan berkenaan membolehkan urusan jual beli bernilai 250 juta pound dibuat dalam tempoh lima tahun.

Bagaimanapun, China hanya mengumumkan larangan itu ditarik balik, tetapi tidak pernah mengimport daging lembu dari UK.

China juga menggantung import daging lembu dari Brazil, pembekal utamanya, pada awal September setelah negara itu melaporkan dua kes penyakit lembu gila yang jarang berlaku.

Agensi Kesihatan dan Perladangan Haiwan UK (APHA) pada September lalu sekali lagi mengesahkan kes ‘lembu gila’ di ladang di Somerset, barat daya England.

Pada bulan yang sama Amerika Syarikat (AS) juga menarik balik larangan mengimport daging lembu dari UK yang dikenakan sejak 1989 susulan penularan wabak BSE. – Agensi


Sombong enggan berunding kerusi, kini Amanah rayu PN tak bertanding PRN Johor

Semasa akar umbi Pakatan Harapan (PH) Johor meminta pintu rundingan dibuka dengan Perikatan Nasional (PN) sebelum ini, ia ditolak mentah-mentah kerana mengikut cakap Datuk Seri Anwar Ibrahim.

Kini, selepas PKR membuat keputusan untuk menggunakan lambang sendiri dan bukan lambang PH, tiba-tiba Pengarah Komunikasi Amanah Khalid Samad merayu agar PN menimbang untuk tidak bertanding pada Pilihan Raya Negeri (PRN) Johor nanti.

“Kalau PN boikot PRN Johor, “undi tolak BN (Barisan Nasional)” akan bersatu dan BN akan dikalahkan.

“Hentikan diri daripada digunakan sebagai pemecah ‘undi menolak BN’ dengan tidak bertanding dalam PRN Johor,” katanya dalam kenyataan hari ini.

Khalid yang juga Ahli Parlimen Shah Alam berkata, cadangan itu mungkin dilihat agak ekstrem oleh sebahagian pimpinan PN, tetapi itu sahaja cara yang ada untuk mengajar BN.

Beliau berkata, sekiranya BN kalah pada PRN Johor, ia akan kembali merayu dan memujuk PN untuk bersama dalam Pilihan Raya Umum Ke-15 (PRU-15) nanti.

“Baru akan terzahir nilai tambah yang dibawa PN. Perlu diperakui kelicikan BN. Ia menyokong PN pada awalnya hanya untuk muncul sebagai juara akhirnya,” katanya.

Menurutnya, semasa PRN Melaka, BN mendapat hanya 38% undi popular namun memperoleh majoriti 2/3 kerusi di Dewan Undangan Negeri (DUN) Melaka.

“Keadaan ini mungkin dianggap pelik, namun itulah hakikatnya. Ia berlaku kerana undi yang menolak BN pecah antara PH, yang mendapat 37% dan PN, yang mendapat 25% undi popular,” katanya.

Penganalisis politik melihat keputusan PRN Melaka boleh disifatkan sebagai kejayaan BN mengembalikan status politik mereka di Melaka, namun begitu, pencapaian PN walaupun tidaklah begitu besar, cukup memainkan peranan sebagai pemecah undi atau “spoiler” kepada BN dan PH.

Sebelum ini, Timbalan Pengerusi Amanah Johor, Dzulkefly Ahmad mencadangkan supaya PH membuka pintu rundingan dengan Bersatu bagi mengelak episod PRN Melaka berulang lagi.

Selain itu, seorang lagi bekas Ahli Jawatankuasa Amanah, Mazlan Aliman juga berkata PH perlu memikirkan kerjasama lebih luas berbanding hanya melihat kepada parti pembangkang seperti Pejuang, Warisan dan MUDA.

Langkah tersebut penting jika tidak mahu senario di Melaka dan Sarawak berulang, ia ibarat “serah tengkuk” kepada UMNO dan BN.

Bagaimanapun, Anwar yang juga Ketua Pembangkang enggan menerima cadangan tersebut dan mahu parti pembangkang masuk bertanding PRN Johor meskipun ia hanya menyebabkan pertembungan banyak penjuru yang akan menguntungkan UMNO dan BN sahaja.


Tak boleh berlengah-lengah selesaikan pembahagian kerusi: Muhyiddin

Pembahagian kerusi sesama parti komponen dalam gabungan Perikatan Nasional (PN) menjadi fokus utama yang perlu diselesaikan sebagai persediaan untuk menghadapi pilihan raya umum ke-15 (PRU-15), kata Tan Sri Muhyiddin Yassin.

Pengerusi PN itu berkata tidak boleh lagi menunggu terlalu lama untuk menyelesaikan isu pembahagian kerusi sesama rakan komponen parti dan berharap ia dapat dibincangkan secara bertolak-ansur bagi memastikan jentera parti dapat memulakan gerak kerja dengan lebih awal.

“Mesyuarat Perikatan Nasional yang baru lalu di mana yang mana Tan Sri Tok Guru (Abdul Hadi Awang) hadir bersama dengan saya, kita dah buat keputusan selepas ni kita tak nak lengah-lengah nak duduk runding selesaikan pembahagian kerusi seluruh negara… kerusi Parlimen dan juga negeri-negeri yang akan kita hadapi dalam pilihan raya depan.

“Tak susah, lebih kurang halal. Maknanya bertolak-ansur dan itu kalau dapat selesai jentera parti kita di peringkat bawah, tahu ini PAS punya. PAS punya, tak apa. Bersatu mesti bantu supaya PAS menang. PAS menang, Bersatu menang,” katanya semasa majlis pelancaran PN peringkat negeri Terengganu malam tadi.

Majlis tersebut turut dihadiri Presiden PAS Tan Sri Abdul Hadi Awang, Naib Presiden PAS Datuk Seri Ahmad Samsuri Mokhtar, Presiden Gerakan Dominic Lau dan pemimpin utama parti komponen yang lain.

Muhyiddin membayangkan PN mungkin bertanding semua kerusi yang akan diagihkan sesama rakan parti komponen dan perlu diselesaikan dengan secepat mungkin.

“Ini kerjasama yang hebat dapat kita merterikan, kita bertanding mungkin habis semua ataupun sebahagian kerusi-kerusi yang kita telah agihkan sesama kita.

“Ini PAS punya, ini Bersatu punya, ini Gerakan punya, ini SAPP punya, ini star punya… Kita bereskan seberapa cepat yang mungkin, supaya boleh mula dapat memberikan tumpuan pada setiap kerusi-kerusi yang kita tandingi,” jelasnya lagi.

Menurut Muhyiddin, sasaran utama diletak PN adalah untuk menjadi kerajaan pusat dan bukan setakat mempertahankan kerajaan negeri yang sedia ada ditadbir oleh PAS di Terengganu, Kelantan dan Kedah tetapi perlu memastikan dapat menang di kawasan-kawasan yang lain.

“Ada satu beban tugas besar nak menguruskan pilihan raya bukan saja kita mahu negeri Terengganu menang, Kelantan menang, Kedah menang… Yang sudah menang, kekal menang.

“Tetapi yang juga penting untuk menyelamatkan negara bukan untuk negeri Terengganu, Kedah dan Kelantan sahaja. Nak menyematkan negara, nak menyelamatkan seluruh Malaysia.

“Dan untuk itu kita bentuk kerajaan pusat, kita mahu supaya dapat menang dengan membentuk Kerajaan Persekutuan,” katanya lagi.

Untuk rekod, PN ialah gabungan parti politik rasmi yang terdiri daripada lima parti komponen yang didaftarkan pada 7 Ogos 2020.


708,187 kanak-kanak terima vaksin Covid-19 hingga semalam

Jumlah kanak-kanak di Malaysia berusia antara lima dan 12 tahun ke bawah, yang menerima dos pertama vaksin Covid-19 sehingga semalam meningkat kepada 708,187 atau 19.9 peratus.

Berdasarkan statistik dikeluarkan Kementerian Kesihatan (KKM) menerusi laman sesawang CovidNOW yang dikemas kini pagi ini, semalam sahaja seramai 45,596 kanak-kanak menerima dos pertama.

Sementara itu, sejak Program Imunisasi Covid-19 Dos Penggalak (PICK-B) bermula sejak rasmi pada 1 Oktober 2021 hingga semalam, seramai 14,465,114 atau 61.1 peratus daripada individu dewasa telah menerima dos penggalak.

Semalam sahaja seramai 88,247 daripada mereka menerima suntikan dos ketiga itu.

Sehingga semalam juga, seramai 22,946,836 atau 97.5 peratus daripada populasi dewasa telah lengkap divaksinasi, manakala 23,226,005 atau 98.7 peratus lagi menerima sekurang-kurangnya satu dos.

Pada masa sama, seramai 2,799,784 atau 90.0 peratus remaja berusia 12 hingga 17 tahun telah lengkap menerima dos vaksin Covid-19 masing-masing, manakala 2,891,056 atau 92.9 peratus lagi menerima sekurang-kurangnya satu dos.

Keseluruhannya sebanyak 66,729,880 dos vaksin telah diberikan kepada populasi Malaysia, termasuk rakyat asing, sejak Program Imunisasi Covid-19 Kebangsaan (PICK) dilancarkan pada 24 Februari tahun lalu.

Daripada jumlah itu, 25,746,620 atau 78.8 peratus daripada populasi Malaysia telah lengkap divaksinasi, dan 26,825,248 atau 82.1 peratus lagi menerima sekurang-kurangnya satu dos.


Keputusan henti tajaan perubatan, KKM mahu bincang dengan JPA

Kementerian Kesihatan (KKM) sedang berbincang semula dengan Jabatan Perkhidmatan Awam (JPA) berhubung keputusan menghentikan tajaan bagi bidang pengajian perubatan, pergigian dan farmasi.

Menterinya, Dr Zaliha Mustafa berkata keputusan yang dibuat berdasarkan kajian tahun 2019 itu perlu dikaji semula susulan beberapa perubahan baharu pasca-Covid-19.

“Kita juga telah berbincang di peringkat teratas untuk melihat dan mengkaji kembali keputusan dan kajian dibuat pada 2019 itu.

“Kita tahu bahawa sebenarnya ada perubahan, berlaku selepas pasca-Covid-19. Mungkin ada perkara-perkara baharu yang kita kena lihat balik daripada kajian tersebut yang mungkin melihat kepada polisi-polisi baharu.

“Apapun kita juga akan terus buat perbincangan dengan JPA tentang perkara ini dan memang perbincangan sedang dilakukan,” katanya selepas merasmikan program Tinjauan Global Terhadap Penggunaan Tembakau oleh Dewasa (GATS) di Port Dickson, hari ini.

Beliau turut melahirkan kebimbangan keputusan menarik balik tajaan itu bakal memberi kesan kepada minat pelajar sekolah untuk mengambil jurusan perubatan di peringkat pengajian tinggi.

“Perubatan kesihatan merupakan suatu keperluan penting dan setiap jabatan di dalam KKM memerlukan antara satu sama lain,” katanya.

Semalam media melaporkan kerajaan menghentikan tajaan JPA dalam bidang perubatan, pergigian dan farmasi namun bagi yang sedang menerimanya akan diteruskan sehingga 2027.

Menurut jawapan bertulis di Dewan Rakyat, Menteri di Jabatan Perdana Menteri, Datuk Armizan Mohd Ali berkata langkah tersebut diambil ekoran bekalan pegawai perubatan akan mengalami kebanjiran mulai tahun 2026 hingga 2030.


Ahmad Maslan ‘sogok’ MP secara terbuka untuk jadi Timbalan Speaker Parlimen

Ahli Parlimen (MP) Pontian, Datuk Seri Ahmad Maslan hari ini menggariskan ‘manifesto’ tersendiri yang akan dilaksanakannya jika terpilih menduduki kerusi Timbalan Speaker Parlimen.

Beliau menyenaraikan 20 cadangan untuk melakukan pembaharuan ke atas Parlimen, dengan ada antara janjinya dilihat seperti menyogok MP pembangkang dan bebas secara terbuka, supaya menyokongnya. Parlimen akan mula bersidang Isnin ini.

Untuk rekod, tuduhan membuat sogokan terbuka kepada MP, terutama daripada blok pembangkang, pernah dilontarkan terhadap bekas Perdana Menteri, Tan Sri Muhyiddin Yassin ketika beliau membuat tujuh tawaran bagi mengadakan kerjasama rentas parti antara Kerajaan Perikatan Nasional (PN) dan parti lain.

Pada 13 Ogos lalu, Muhyiddin antara lain mengumumkan peruntukan RM300,000 sama rata kepada Ahli Parlimen dan Senator bagi tujuan pembelian bakul makanan, melibat urus pembangkang dalam memerangi Covid-19, dan saraan serta kemudahan bertaraf Menteri Kanan kepada Ketua Pembangkang.

Namun, tujuh tawaran itu – yang diulang semula Perdana Menteri Datuk Seri Ismail Sabri Yaakob semalam – ditolak oleh pembangkang dengan antara alasannya mereka melihat seperti memberi sogokan.

Malah, Presiden UMNO Datuk Seri Ahmad Zahid Hamidi – ketua blok 15 MP yang menarik sokongan terhadap Kerajaan PN dan Muhyiddin – ketika menolaknya menyifatkan tawaran Ahli Parimen Pagoh itu sebagai sogokan terbuka.

Baca: Tujuh tawaran Tan Sri Muhyiddin Yassin

Namun, hari ini, Setiausaha Agung UMNO itu pula membuat 20 tawaran kepada MP pembangkang dan Bebas bagi mendapatkan sokongan untuk menjadi Timbalan Speaker Dewan Rakyat, apabila sidang Parlimen bermula Isnin ini.

Antara ‘sogokan terbuka’ dikemukakan oleh Ahmad – MP yang bersama Zahid menarik sokongan kepada Kerajaan PN dan Muhyiddin – ialah memperuntukkan RM60,000 setahun dengan kiraan RM5,000 sebulan kepada MP pembangkang dan Bebas untuk menguruskan Pusat Khidmat di kawasan masing-masing. Peruntukan itu dianggap mencukupi untuk elaun dua staf dan sewa sebuah pejabat.

Ahmad juga menawarkan kepada setiap MP penyokong kerajaan dan pembangkang diberi peruntukan khas untuk sesi libat urus dengan rakyat dan pemegang taruh di kawasan bagi mendapatkan pandangan untuk isu pembangunan, kebajikan rakyat dan Rang Undang-Undang baru. Tetapi beliau tidak menyatakan berapa jumlah peruntukan itu.

Setiausaha Agung UMNO itu juga mencadangkan agar Ahli Jawatankuasa Pilihan Khas diberi elaun kehadiran mesyuarat atau apa-apa elaun khas dengan jumlah yang kecil namun munasabah dengan kekerapan mesyuarat yang sesuai.

Untuk rekod, Muhyiddin yang dilantik menjadi Pengerusi Majlis Pemulihan Negara (MPN) bertaraf Menteri menolak sebarang imbuhan, sebaliknya mahu bekerja memulihkan negara dan membantu rakyat secara sukarela.

Pada masa sama Ahmad juga menyokong tujuh cadangan kerajaan untuk transformasi Parlimen sebagaimana diumumkan Ismail Sabri semalam, sedangkan itulah juga tawaran yang dibuat oleh Muhyiddin tetapi ditolak oleh UMNO dan pembangkang.

Apapun, semua 20 tawaran yang dibuat oleh Setiausaha Agung UMNO itu adalah sogokan terbuka untuk meraih undi MP pembangkang dan penyokong kerajaan, bagi membolehkan dirinya – yang sedang berdepan dua tuduhan di Mahkamah Tinggi – dilantik menjadi Timbalan Speaker Dewan Rakyat.

Setiausaha Agung UMNO itu kini berdepan dua pertuduhan gagal mengisytiharkan RM2 juta yang diterima daripada Najib kepada LHDN dan memberi penyataan palsu kepada Suruhanjaya Pencegahan Rasuah Malaysia (SPRM).

Pada 24 Ogos lalu, Ahmad, 55, pertama kali membuat pengakuan itu di hadapan Hakim Mahkamah Tinggi Datuk Ahmad Shahrir Mohd Salleh selepas mahkamah membenarkan permohonannya untuk memindahkan kes berkenaan dari Mahkamah Sesyen ke Mahkamah Tinggi pada 13 Julai lalu.

Mahkamah menetapkan 29 September ini untuk pengurusan kes.

Bagi pertuduhan pertama, Ahmad didakwa telah melibatkan diri dalam pengubahan wang haram dengan cara tidak melaporkan pendapatan sebenar di dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.

Bekas Timbalan Menteri Kewangan itu dituduh melakukan perbuatan berkenaan dengan tidak mengisytiharkan pendapatan yang diterima daripada Najib berjumlah RM2 juta melalui sekeping cek AmIslamic Bank Berhad bertarikh 27 November 2013, dan cek itu ditunaikannya sendiri pada hari sama.

Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim pada 30 April 2014.

Pertuduhan itu mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya sekali jika sabit kesalahan.

Ahmad juga dituduh memberi penyataan palsu ketika percakapannya dirakam mengikut Seksyen 32 Akta Pencegahan Pengubahan Wang Haram oleh pegawai penyiasat SPRM di bilik sidang media Bangunan Parlimen, antara jam 2.45 petang hingga 3.30 petang pada 4 Julai 2019.

Pertuduhan mengikut Seksyen 32(8)c) Akta Pencegahan Pengubahan Wang Haram yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan.

Setiausaha Agung UMNO itu bagaimanapun mengaku tidak bersalah atas dua pertuduhan berkenaan.


Thailand kehabisan wang untuk rawatan kecemasan Covid-19

Bermula bulan depan, semua pesakit Covid-19 di Thailand akan dirawat di bawah skim kad emas, keselamatan sosial atau kebajikan kerajaan, tatkala jangkitan baharu hari ini mencecah 15,882 kes.

Langkah memperkenalkan skim rawatan itu dibuat setelah kerajaan negara itu kehabisan dana untuk sistem rawatan kecemasan.

Penasihat Pusat Pentadbiran Situasi Covid-19 Thailand, Dr Udom Kachintorn berkata kerajaan tidak lagi mampu menanggung beban perbelanjaan skim Perlindungan Sejagat untuk Pesakit Kecemasan (UCEP).

Memetik langkah dilakukan Sweden, beliau berkata kerajaan Thailand telah menarik balik kebanyakan sekatan Covid-19 sejak Khamis lalu kerana bajet tidak mencukupi untuk menjaga pesakit Covid-19.

Udom menjelaskan Thailand harus mengalihkan tumpuannya ke arah memperkukuhkan semula dan meningkatkan kegiatan ekonomi.

“Terus terang, kita harus meningkatkan pemulihan ekonomi untuk memacu negara dan bersedia menghadapi peralihan global,” katanya.

Bagaimanapun, beliau berkata kerajaan tidak akan menghapuskan rawatan UCEP Covid-19 serta-merta, sebaliknya memberi masa satu hingga dua bulan kepada orang ramai untuk membuat persediaan.

Beliau menambah, situasi Covid-19 masih dalam kawalan Kementerian Kesihatan Awam, yang menjangkakan jangkitan harian akan meningkat daripada sekitar 15,000 pada masa ini kepada 17,000 hingga 18,000 menjelang akhir Februari.

Beliau berkata kes harian tidak dijangka mencecah 20,000 ke atas, satu tahap yang akan memberi tekanan kepada sistem kesihatan awam.

Peratusan pesakit yang mengalami simptom teruk telah menurun sebanyak 10 kali ganda berbanding tahun lepas, kata Udom.

“Bagaimanapun, orang ramai harus mendapatkan suntikan penggalak kerana kini jelas ia boleh melindungi mereka daripada ancaman Covid-19,” katanya lagi.

Menonjolkan kepentingan menghentikan kadar jangkitan yang tinggi dalam kalangan kanak-kanak, beliau berkata vaksin Sinovac dan Sinopharm masih tersedia untuk kanak-kanak berumur 5 hingga 11 jika ibu bapa bimbang tentang kesan sampingan Pfizer.

Beliau menambah Kementerian Kesihatan Awam akan membenarkan vaksin silang dengan jenama berbeza untuk kanak-kanak berumur 12 tahun ke atas.

Pada masa sama, pasukan petugas Covid-19 negara itu juga memaklumkan seramai 24 lagi pesakit meninggal dunia hari ini. – Agensi


Sarung tangan keluaran Malaysia disekat lagi Kastam AS

Sarung tangan pakai buang yang dihasilkan oleh anak syarikat milik penuh Supermax Corporation Bhd, Maxter Glove Manufacturing Sdn Bhd, Maxwell Glove Manufacturing Bhd dan Supermax Glove Manufacturing akan ditahan daripada memasuki semua pelabuhan masuk Amerika Syarikat (AS), berkuat kuasa hari ini.

Menurut laporan Bernama, Jabatan Kastam dan Perlindungan Sempadan (CBP) AS telah mengeluarkan Perintah Sekatan Pelepasan (WRO) terhadap Supermax Corporation Bhd dan anak syarikatnya yang didakwa berdasarkan maklumat bahawa secara munasabah menunjukkan penggunaan buruh paksa dalam operasi pembuatan mereka.

CBP telah mengenal pasti 10 daripada petunjuk Organisasi Buruh Antarabangsa (ILO) mengenai buruh paksa dalam siasatannya.

“Dengan WRO ini, Pentadbiran Biden-Harris terus menegaskan bahawa produk yang dibuat secara keseluruhan atau sebahagian oleh buruh paksa tidak akan dibenarkan masuk ke AS,” kata Setiausaha Keselamatan Dalam Negeri Alejandro N. Mayorkas dalam kenyataan yang disiarkan di laman web rasmi Jabatan Keselamatan Dalam Negeri (DHS).

“DHS akan terus menetapkan standard antarabangsa untuk pemansuhan amalan buruh paksa. Kami akan mengeluarkannya daripada rantaian bekalan AS,” katanya.

Penolong Pesuruhjaya Eksekutif di Pejabat Perdagangan CBP AnnMarie R. Highsmith berkata dengan 10 daripada 11 petunjuk buruh paksa yang dikenal pasti semasa siasatan CBP, ia mempunyai bukti yang mencukupi untuk menyimpulkan bahawa Supermax Corporation Bhd dan anak syarikatnya didakwa menghasilkan sarung tangan yang melanggar undang-undang perdagangan AS.

“Sehingga Supermax dan anak syarikatnya dapat membuktikan proses pembuatannya bebas daripada buruh paksa, barangan mereka tidak dibenarkan di sini,” katanya.

Undang-undang persekutuan 19 U.S.C 1307 melarang pengimportan barang dagangan yang dihasilkan, sepenuhnya atau sebahagian oleh buruh paksa termasuk buruh paksa kanak-kanak dan buruh terikat.

CBP menahan penghantaran barangan yang disyaki diimport melanggar undang-undang ini.

Pengimport penghantaran yang ditahan berpeluang mengeksport penghantaran mereka atau menunjukkan barang dagangan itu tidak dihasilkan oleh buruh paksa.


Mahu menu Rahmah tapi harga barang tidak turun

Menu Rahmah? Sudah tentu ada pihak yang menyokong dan tidak kurang yang menentang langkah kerajaan memperkenalkan Menu Rahmah sehingga melihat ia sebagai bersifat populis semata-mata.

Malah timbul pelbagai persoalan terhadap inisiatif ini seperti kemampuan untuk bertahan di sebalik kenaikan harga barangan dan keuntungan yang diperoleh bagi peniaga kecil.

Menu Rahmah yang diperkenalkan Kementerian Perdagangan Dalam Negeri dan Kos Sara Hidup (KPDN) baru-baru ini membolehkan rakyat terutama di kawasan bandar menikmati hidangan pada harga murah di bawah RM5, sekali gus dapat mengurangkan perbelanjaan harian.

Pujian patut diberikan kepada peniaga kedai makan yang menyahut saranan kerajaan dengan terlibat dalam inisiatif tersebut meskipun turut sama menanggung kos tambahan akibat kenaikan harga barang mentah.

Namun begitu, rata-rata peniaga mahu kerajaan lebih serius dalam menangani isu kenaikan harga barang mentah bagi memastikan mereka dapat terus menawarkan Menu Rahmah kepada orang ramai.

Dalam pada itu, kerajaan perlu memastikan bekalan dan harga barangan di pasaran terkawal bagi membolehkan Menu Rahmah dapat diteruskan.

Sementara itu, Presiden Persatuan Pengguna Kedah (Cake), Mohamad Yusrizal Yusoff berkata, pelaksanaan menu bajet itu perlu dilakukan secara menyeluruh bagi memastikan inisiatif tersebut berjaya memberi sentuhan kepada setiap pengguna.

“Hasil tinjauan saya di sebuah pasar raya di Alor Setar, hidangan Menu Rahmah ini diletakkan di kaunter di hujung atau bahagian belakang premis.

“Tidak ramai pun yang masuk ke pasar raya itu untuk beli hidangan menu tersebut kerana orang ramai mungkin lebih memilih membelinya di kedai-kedai makan di tepi jalan,” katanya.

Menurutnya, pihaknya tidak menafikan ia adalah satu inisiatif yang baik, namun Cake akan terus memperjuangkan isu berkaitan kenaikan harga barangan.

“Harga barang masih tidak stabil, ia sangat menekan rakyat ketika ini termasuk peniaga. Bagi saya ia lebih penting.

“Jadi, kerajaan diharapkan tidak membiarkan isu kenaikan harga barang ini terus berlarutan. Jika harga barang terus naik, mungkin Menu Rahmah ini pun tidak dapat bertahan lama,” ujarnya.

Tambahnya, Kementerian Pertanian dan Keterjaminan Makanan juga perlu lebih proaktif dalam melaksanakan program berkaitan keselamatan makanan.

“Kita lihat belum ada pelaksanaan program berkaitan sekuriti makanan ini dibuat secara besar-besaran dan memberi impak besar kepada bekalan makanan negara,” katanya.


Covid-19: Seluruh New South Wales kena ‘lockdown’ mulai hari ini

Australia menambah jumlah anggota tenteranya bagi membantu menguatkuasakan perintah sekatan lebih ketat di Sydney mulai minggu depan, tatkala seluruh negeri New South Wales bersiap sedia untuk diletakkan di bawah penutupan atau ‘lockdown’.

Langkah itu diambil dalam usaha Australia berusaha melawan jangkitan varian Delta yang menular lebih pantas.

Hari ini New South Wales melaporkan 466 jangkitan baharu, rekod tertinggi setakat ini, menjadikan keseluruhan kes sepanjang tahun ini sebanyak 12,903 jangkitan.

Ketua Menteri New South Wales Gladys Berejiklian ketika mengulas jumlah jangkitan hari ini menyifatkannya sebagai ‘hari paling terkesan’ akibat pandemik sambil menambah bahawa negeri itu telah berusaha pelbagai cara untuk mengekang wabak Covid-19.

“Ini perang sebenarnya,” kata Berejiklian pada sidang media selepas Timbalan Ketua Menteri mengumumkan New South Wales akan diletakkan di bawah ‘lockdown’ bermula jam 5 petang Sabtu.

Perintah duduk di rumah akan dikuatkuasakan di seluruh negeri paling padat penduduk di Australia. Orang ramai akan hanya dibenar keluar untuk membeli barangan keperluan, mendapatkan rawatan kesihatan, dan pelajar pula akan belajar secara dalam talian.

Sydney, ibu negeri New South Wales, sudah diletakkan di bawah perintah ‘lockdown’ sejak kira-kira tujuh minggu sekarang ini dan ianya dilihat bakal disambung lagi. Perintah itu bakal tamat pada 29 Ogos tetapi kerajaan negeri membayangkan sekatan akan diteruskan sepanjang September.

Jabatan Pertahanan Australia berkata mereka menerima permohonan tambahan anggota bagi membantu polis menguatkuasakan perintah tinggal di rumah di seluruh Sydney – bandar raya paling teruk terjejas akibat Covid-19 di negara itu.

Setakat ini lebih 500 anggota tentera telah ditempatkan bagi membantu pihak berkuasa melaksanakan perintah sekatan di bandar raya yang dihuni kira-kira lima juta penduduk. Sebagai tambahan 200 anggota lagi akan mula bertugas mulai Isnin.

Mereka akan mengambil bahagian dalam ‘Operasi Duduk di Rumah’ yang akan dilancarkan Isnin ini di mana penduduk hanya dibenar keluar dalam jarak lima kilometer dari rumah mereka, kata Berejiklian hari ini.

Denda kerana tidak mematuhi arahan itu juga ditingkatkan, termasuk kira-kira AS$3,680 jika melanggar perintah kuarantin di rumah atau memberikan maklumat palsu mengenai permit bergerak.

Denda bagi berhimpun melebihi dua individu dan melakukan perjalanan merentas negeri juga ditingkatkan kepada AS$2,200.

Australia juga mengenakan perintah ‘lockdown’ di beberapa bandar raya lain dengan membabitkan sekurang-kurangnya 10 juta penduduk atau 40 peratus daripada populasi negara itu. – Agensi


Tak boleh buat kesimpulan yang dipanggil jadi saksi atau suspek, kata Azam

Seseorang individu yang dipanggil bagi memberi keterangan tidak boleh disimpulkan sebagai saksi atau suspek dalam sesuatu siasatan yang sedang dijalankan, kata Tan Sri Azam Baki.

Ketua Pesuruhjaya Suruhanjaya Pencegahan Rasuah Malaysia (SPRM) itu berkata tidak wajar untuk membuat kesimpulan apabila individu yang dipanggil terus dilabelkan sebagai pesalah, ia selepas beberapa media melaporkan berdasarkan sumber dalaman mengatakan Tan Sri Muhyiddin Yassin merupakan seorang suspek .

Beliau berkata, mereka atau individu yang dipanggil SPRM untuk tampil memberi keterangan adalah bertujuan membantu siasatan.

“Tidak boleh untuk kita membuat kesimpulan sendiri, sama ada mereka yang dipanggil sebagai saksi ataupun suspek,” katanya dalam satu kenyataan pada Ahad menurut laporan Sinar Harian.

Azam mengesahkan SPRM akan memanggil bekas Menteri Kewangan, Tengku Datuk Seri Zafrul Tengku Abdul Aziz bagi memberi keterangan.

Azam berkata, keterangan Tengku Zafrul akan diambil pada masa terdekat untuk membantu siasatan berhubung dengan projek Jana Wibawa.

Sementara itu, Azam juga mengesahkan bahawa keterangan sudah diambil daripada bekas Perdana Menteri, Tan Sri Muhyiddin Yassin.

Jelas beliau, menerusi Seksyen 30(1)(a), Akta SPRM 2009, seseorang pegawai suruhanjaya yang menyiasat sesuatu kesalahan di bawah akta ini boleh memerintahkan mana-mana orang supaya hadir di hadapannya bagi maksud diperiksa.

Katanya, pemeriksaan itu boleh dilakukan secara lisan iaitu berhubungan dengan apa-apa perkara yang mungkin dapat pada pendapatnya membantu dalam penyiasatan kesalahan itu.

“Mereka harus menunggu sehingga siasatan selesai sebelum memberi komen tentang siasatan oleh penguat kuasa,” kata beliau.


Lagi lelaki ditahan rosakkan Jalur Gemilang di KL

Satu lagi kes mencemarkan Jalur Gemilang dilaporkan di Brickfields, Kuala Lumpur pada Ahad (21 Ogos), dengan suspek ditahan untuk tindakan lanjut.

Satu catatan di laman Facebook rasmi Dewan Bandaraya Kuala Lumpur (DBKL) berkata lelaki itu dilihat mengoyak Jalur Gemilang dari jambatan pejalan kaki di Jalan Syed Putra.

Bagaimanapun, dalam jawapan pada Isnin (22 Ogos), DBKL berkata pegawai penguat kuasanya telah menahan lelaki yang melakukan vandalisme itu sebelum menyerahkannya kepada polis untuk tindakan lanjut.

“Mengapa Jalur Gemilang menjadi sasaran? Suspek telah diserahkan kepada polis,” tulis siaran itu.

Ini adalah kes vandalisme ketiga melibatkan Jalur Gemilang yang dilaporkan kepada DBKL.

Yang pertama dilaporkan di Jalan Sultan Ismail pada 16 Ogos, manakala kejadian kedua, membabitkan suspek yang sama, dilaporkan pada 17 Ogos di bangunan MITEC di sepanjang Jalan Ampang.


Dua aktivis PN direman empat hari selepas kritik kerajaan isu kalimah Allah

Polis menahan reman dua aktivis Perikatan Nasional (PN) kerana kritikan terhadap kerajaan campuran berhubung isu penarikan rayuan penggunaan kalimah Allah yang dibuat baru-baru ini.

Penahanan kedua-dua aktivis itu dibuat di Perlis dan Kuala Lumpur oleh pihak Jenayah Terkelas Bukit Aman dan direman selama empat hari di Balai Polis Dang Wangi bagi tujuan siasatan berhubung kes melibatkan kritikan terhadap kerajaan campuran dalam menangani isu kalimah Allah.

Muhammad Faridullah Bin Mokhtar atau dikenali sebagai Redline27 dalam aplikasi TikTok ditahan malam tadi selepas hadir ke Balai Dang Wangi untuk memberi keterangan.

Sementara Muhammad Daneal bin Yusoff pula ditahan di Kangar, Perlis dan pihak polis membawanya ke Dang Wangi untuk ditahan reman bagi siasatan kes yang hampir sama.

Peguam mewakili kedua-dua aktivis itu, Ahmad Hamzah dan Hakem memberitahu anak guamnya berdepan siasatan di bawah Seksyen 4(1) Akta Hasutan dan Seksyen 233 Akta Akta Suruhanjaya Komunikasi dan Multimedia Malaysia 1998.

Menurut Ahmad Hamzah, penahanan Faridullah dibuat ekoran kenyataannya ‘kerajaan menunggang agama’ dalam media sosial baru-baru ini.

Bagi penahanan Daneal pula, anak guamnya itu ditahan kerana perkongsian video pada 2017 lalu yang dibuatnya dalam akaun Facebook.

Jelasnya, terdapat laporan polis yang dibuat terhadap kedua-dua aktivis PN tersebut sebelum ini.

Terdahulu, kerajaan Malaysia dan Kementerian Dalam Negeri (KDN) menarik balik rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah Allah, baitullah, kaabah dan solat dalam penerbitan bahan agama Kristian bagi tujuan pembelajaran.

Keputusan Mahkamah Tinggi itu dibuat pada 10 Mac 2021, selepas membenarkan permohonan semakan kehakiman seorang wanita beragama Kristian, Jill Ireland Lawrence Bill, yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Perdana Menteri, Datuk Seri Anwar Ibrahim dilapor berkata, tindakan kerajaan menarik balik rayuan terhadap keputusan Mahkamah Tinggi dalam kes penggunaan kalimah Allah dalam penerbitan oleh penganut Kristian, juga tidak bercanggah dengan keputusan Majlis Raja-Raja.


2,341 jangkitan baharu, kes positif di Kelantan naik

Sebanyak 2,341 kes baru Covid-19 dilaporkan hari ini menjadikan jumlah kumulatif jangkitan sejak awal tahun lalu ialah 379,473 kes.

Ketua Pengarah Kesihatan, Tan Sri Dr Noor Hisham Abdullah berkata, Sarawak, Selangor dan Kelantan mencatat kes yang tinggi mendahului negeri-negeri lain.

Dalam tempoh 24 jam lalu, Sarawak mencatatkan 600 kes; Selangor (539); dan Kelantan (429).

Di Kelantan, sembilan daerah masih diklasifikasikan sebagai zon merah membabitkan Kota Bharu; Bachok; Tumpat; Pasir Puteh; Machang; Pasir Mas; Tanah Merah; Kuala Krai dan Jeli.


Kenyataan ‘override’ Anwar bawa mesej salah, menyimpang: Radzi

Kenyataan Perdana Menteri, Datuk Seri Anwar Ibrahim bahawa tidak salah bagi seorang anggota Kabinet membatalkan keputusan pegawai kerajaan boleh memberi mesej salah dan menyimpang kepada penjawat awam dalam melaksanakan tanggungjawab mereka.

Naib Presiden Bersatu, Datuk Dr Radzi Jidin berkata, dalam konteks tertentu, seseorang menteri mempunyai kuasa di bawah Akta, namun bukan bermaksud kuasa itu boleh digunakan sewenang-wenangnya.

Menurutnya, kuasa yang diberi sebaliknya perlu digunakan dengan cermat dan penuh teliti, termasuk mendapatkan pandangan daripada pengurusan tertinggi kementerian daripada pelbagai sudut, khususnya tatacara dan perundangan.

“Kenyataan PM (Anwar) seperti laporan media ini nampaknya boleh memberi mesej yang salah dan menyimpang kepada penjawat awam dalam melaksanakan tanggungjawab mereka.

“Pemimpin kerajaan PH-BN sering melaungkan tentang tata kelola yang baik tapi hakikat sebenar amat menyedihkan,” katanya dalam satu kenyataan di Facebook hari ini.

Mengulas lanjut Radzi menjelaskan, walaupun dalam keadaan terdesak sekali pun, jemaah menteri tidak wajar membatalkan peraturan sedia ada semata-mata kerana ada kuasa.

Katanya, ini terutamanya apabila nasihat yang diberikan penjawat awam adalah berdasarkan fakta dan analisa yang cermat dan teliti.

“Amat sukar untuk penjawat awam menjalankan tugas dengan cekap dan berkesan dalam keadaan sebegini,” tambahnya.

Kenyataan Ahli Parlimen Putrajaya itu merujuk kepada penegasan Anwar bahawa tidak salah bagi menteri membatalkan sesuatu keputusan dibuat oleh penjawat awam.

Ini susulan kenyataan Menteri Dalam Negeri, Datuk Seri Saifuddin Nasution Ismail yang didakwa bercanggah dengan Jabatan Pendaftaran Pertubuhan (RoS) berhubung keputusan usul tambahan tidak mempertandingkan jawatan Presiden dan Timbalan Presiden pada pemilihan UMNO tahun ini.

Sebelum ini, Ahli Majlis Perikatan Nasional (PN), Datuk Seri Takiyuddin Hassan menggesa Saifuddin memberi penjelasan mengenai kewujudan sepucuk surat yang didakwa dikeluarkan RoS berhubung pemilihan UMNO.

Menurut surat bertarikh 2 Mac lalu, Ketua Whip Parlimen PN itu mendakwa RoS berpandangan usul tambahan berkenaan tidak teratur serta bertentangan dan bercanggah dengan peruntukan Fasal 9.3 Perlembagaan UMNO.

Takiyuddin yang juga Setiausaha Agung Pas, menegaskan jika surat itu tulen, ia bertentangan dengan kenyataan media Saifuddin Nasution yang memberi pengecualian kepada UMNO daripada pematuhan Seksyen 13(1)(c)(iv) Akta Pertubuhan 1966. – Warta Rakyat


Kebenaran rentas negeri perlu kajian teliti, kata Hishammuddin

Kajian yang teliti dan terperinci perlu dijalankan berhubung kebenaran merentas negeri, ia bagaimanapun tidak termasuk dalam senarai pengurangan prosedur operasi standard (SOP) Pelan Pemulihan Negara (PPN).

Menteri Kanan Pertahanan Datuk Seri Hishammuddin Hussein berkata keputusan berkaitan kebenaran merentas negeri perlu diteliti oleh Jawatankuasa Khas Pengurusan Pandemik yang dipengerusikan Perdana Menteri Datuk Seri Ismail Sabri Yaakob.

“Rentas negeri ada kaitan dengan fasa-fasa dalam PPN negeri-negeri yang berkenaan.

“Tapi syor datang daripada menteri bertanggungawab untuk sektor tertentu dan kemudian dipertimbangkan di pelbagai peringkat termasuk Jawatankuasa Teknikal Pengurusan Pandemik, serta dalam Mesyuarat Menteri Kuartet Covid-19,” katanya lapor Bernama.

Hishammuddin berkata demikian pada sidang media selepas meninjau Program Vaksinasi “Back To School” di Sekolah Menengah Kebangsaan (SMK) Desa Tun Hussein Onn di Kuala Lumpur hari ini.

Pada 14 September, Hishammuddin mengumumkan kerajaan kini di peringkat akhir untuk mengurangkan SOP PPN hanya kepada 10 SOP berbanding 181 sekarang, bagi memudahkan orang ramai untuk memahaminya.

Dalam pada itu, Hishammuddin berkata Mesyuarat Kedua Menteri Kuartet Covid-19 yang melibatkan Menteri Komunikasi dan Multimedia Tan Sri Annuar Musa; Menteri Kesihatan Khairy Jamaluddin Abu Bakar; Menteri Kewangan Datuk Seri Tengku Zafrul Aziz selain beliau sendiri, akan diadakan esok.

“Mesyuarat akan memberi fokus terhadap usaha mempermudahkan 181 SOP kepada 10 SOP, selain memberi tumpuan terhadap naratif menjelang fasa endemik yang bermula hujung Oktober ini,” katanya.

Katanya mesyuarat esok juga menjemput Menteri Pelancongan Datuk Seri Nancy Shukri, bagi memberi taklimat mengenai status terkini projek perintis gelembung pelancongan Langkawi dan potensi gelembung pelancongan yang lain.

Menteri Belia dan Sukan Datuk Seri Ahmad Faizal Azumu juga akan hadir esok, bagi menerangkan tentang potensi kelonggaran-kelonggaran lain dalam sektor sukan.

Hishammuddin berkata pada minggu hadapan Radzi pula dijadual memberi taklimat kepada Menteri Kuartet mengenai vaksinasi dalam kalangan pelajar, serta perkembangan terkini menjelang pembukaan sekolah secara berperingkat mulai 3 Oktober depan.


Kerajaan tak campur kes Najib, kata Ismail Sabri, tapi UMNO lain pula

Naib Presiden UMNO yang juga Perdana Menteri sementara Datuk Seri Ismail Sabri Yaakob menegaskan kerajaan tetap tidak akan campur tangan dalam pengadilan kes bekas Perdana Menteri Datuk Seri Najib Razak.

Menurutnya urusan memberi pengampunan kepada Najib adalah dalam bidang kuasa Yang di-Pertuan Agong dan bukannya UMNO.

“Kerajaan konsisten… ia (kerajaan) tidak akan mengganggu sistem kehakiman. Ini jelas,” katanya kepada media selepas melancarkan Kompleks Media City di Angkasapuri Kuala Lumpur, hari ini (Rabu, 26 Oktober 2022).

Malaysia kini diperintah kerajaan campuran Barisan Nasional (BN) dan Perikatan Nasional (PN).

Ismail Sabri berkata demikian diminta ketika diminta mengulas spekulasi media sosial bahawa Najib akan diampunkan dan menjadi Ahli Parlimen Pekan semula jika BN dan UMNO memenangi Pilihan Raya Umum Ke-15 (PRU-15), menurut MalayMail hari ini.

Sebelum ini, pada Taklimat Presiden UMNO setelah beberapa hari Najib dihantar ke Penjara Kajang, pemimpin utama parti itu yang berada di atas pentas utama mengkritik hebat badan kehakiman sehingga mempertikai mengapa Ismail Sabri tidak menukar Peguam Negara (AG).

Keputusan mahkamah melibatkan kes Najib dipertikai dan desakan menukar AG timbul dalam perhimpunan yang dipanggil atas jemputan Presiden UMNO, Datuk Seri Ahmad Zahid Hamidi.

Agenda perhimpunan tersebut secara jelas bertujuan untuk menunjukkan bantahan UMNO terhadap keputusan kes Najib, jika tidak masakan berdegar-degar pemimpin utama parti memberi kecaman hebat terhadap badan perundangan tertinggi negara secara terbuka.

Malah, Penasihat Undang-Undang Perdana Menteri ketika itu Datuk Seri Azalina Othman Said, telah secara terbuka menyindir Ismail Sabri dengan berkata “jika kuasa penukaran Peguam Negara di tangan Perdana Menteri, mengapa Perdana Menteri tidak menukar Peguam Negara, malah ia adalah bidang kuasa Perdana Menteri.”

Mengulas lanjut, Ismail Sabri menegaskan bahawa peguam Najib telah melakukan kerja mereka dalam memfailkan permohonan untuk Mahkamah Persekutuan menyemak keputusan pada 23 Ogos, dan memohon pengampunan Diraja.

“Mahkamah akan membuat keputusan dan kami akan membenarkan badan kehakiman membuat kesimpulan sendiri,” kata Ismail Sabri.

Tambahnya, Lembaga Pengampunan juga akan membuat keputusan sendiri mengenai kes Najib.

“UMNO tidak mempunyai kuasa (untuk melakukan perkara sedemikian), dan kami menghormati sistem kehakiman. UMNO tidak mempunyai kuasa untuk melepaskan sesiapa sahaja,” katanya.

Najib dijatuhi hukuman penjara 12 tahun dan denda RM210 juta selepas dia disabitkan atas tujuh pertuduhan yang dikemukakan terhadapnya kerana salah guna kuasa, pengubahan wang haram dan pecah amanah jenayah ke atas dana SRC International berjumlah RM42 juta.

Dia kini sedang menjalani hukuman di Penjara Kajang selepas Mahkamah Persekutuan mengekalkan keputusan itu.

Selain itu, ketua Ismail Sabri yang juga Presiden UMNO Datuk Seri Ahmad Zahid Hamidi juga kini sedang berdepan 87 pertuduhan jenayah, termasuk rasuah, di dua mahkamah.

Pada 23 September lalu, bekas Timbalan Perdana Menteri itu dilepas dan dibebaskan daripada 40 pertuduhan rasuah yang dihadapinya berhubung Sistem Visa Luar Negara (VLN), namun pihak pendakwaan telah mengemukakan rayuan.

Zahid juga sedang menunggu keputusan perbicaraan kes melibatkan Yayasan Akalbudi, di mana keputusan perbicaraan akan diketahui awal disember depan, setelah PRU-15 diadakan pada 19 November.


Dakwaan pandu uji kereta semasa PKP, MB Kedah disiasat

Susulan tular dakwaan Menteri Besar Kedah Muhammad Sanusi Md Nor memandu uji kereta semasa Perintah Kawalan Pergerakan (PKP), satu kertas siasatan akan dibuka pihak polis.

Sanusi didakwa memandu uji kereta di sebuah pusat jualan dan pameran kenderaan di Autocity Juru, Bukit Mertajam semalam.

Ketua Polis Daerah Seberang Perai Tengah ACP Shafee Abd Samad berkata siasatan dilakukan menurut Seksyen 269 Kanun Keseksaan dan Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021.

“Polis akan memanggil semua yang terlibat termasuk menteri besar,” katanya lapor Bernama.

Semalam, kecoh dalam media sosial selepas penularan gambar dan video memaparkan individu dipercayai Muhammad Sanusi memandu uji sebuah kereta, sedangkan negara kini berada di bawah sekatan pergerakan penuh yang mana pusat jualan dan pameran kenderaan tidak dibenarkan beroperasi.


Ringgit dibuka rendah berbanding dolar AS

Ringgit dibuka rendah berbanding dengan dolar Amerika Syarikat (AS) pada Rabu, memandangkan dolar terus mengukuhkan daya tarikannya sebagai mata wang selamat berikutan sentimen enggan mengambil risiko menyelubungi pasaran, kata penganalisis.

Pada jam 9 pagi, unit tempatan susut kepada 4.4220/4255 berbanding dengan dolar AS daripada 4.4185/4200 ketika ditutup pada Selasa, menurut laporan Bernama.

Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid berkata sentimen enggan mengambil risiko tersebar luas dengan hasil Perbendaharaan AS berjangka 10 tahun telah mencecah paras di bawah tiga peratus berikutan permintaan terhadap instrumen selamat kian kukuh.

“Minat terhadap instrumen yang boleh ditukar secara langsung kepada atau serupa dengan tunai semakin meningkat walaupun memberikan pulangan yang rendah, dan itu bermakna tumpuan utama kini adalah untuk melindungi prinsipal pelaburan.

“Indeks dolar AS (DXY) telah melepasi 106 mata pada masa ini kerana permintaan terhadap dolar AS telah meningkat. Justeru, dolar-ringgit dijangka kekal pada paras semasa sekitar RM4.41,” katanya kepada Bernama.

Beliau berkata tumpuan akan diberikan kepada keputusan Jawatankuasa Dasar Monetari Bank Negara Malaysia mengenai Kadar Dasar Semalaman hari ini.

Kenaikan 25 mata asas akan memberikan sedikit sokongan kepada ringgit, katanya.

Sementara itu, ringgit didagangkan tinggi kebanyakannya berbanding dengan beberapa mata wang utama.

Mata wang tempatan meningkat berbanding dengan pound British kepada 5.2909/2951 daripada 5.3168/3186 ketika ditutup pada Selasa, serta naik berrbanding dengan euro kepada 4.5392/5428 daripada 4.5511/5526.

Ringgit susut berbanding dengan dolar Singapura kepada 3.1487/1514 daripada 3.1486/1502 semalam dan rendah berbanding dengan yen Jepun kepada 3.2606/2636 daripada 3.2530/2543.


Suspek utama pukul pengawal peribadi direman 5 hari

Mahkamah hari ini membenarkan perintah reman selama lima hari terhadap seorang suspek utama dalam kes pukul dua pengawal peribadi kerana berpuasa yang kecoh baru-baru ini.

Perintah reman terhadap suspek berumur 44 tahun itu dikeluarkan Majistret Nur Atikah Zakaria di Mahkamah Majistret Klang hari ini.

Suspek iaitu majikan yang disyaki memukul dua pengawal peribadi itu direman lima hari hingga Khamis bagi membantu siasatan mengikut Seksyen 324 Kanun Keseksaan (KK) kerana mendatangkan kecederaan, Seksyen 506 KK (ugutan), Seksyen 298 KK (menghina Islam) dan Seksyen 307 KK kerana cubaan membunuh.

Terdahulu, suspek yang memakai kemeja-T baju berwarna biru tiba di pekarangan mahkamah sekitar 10 pagi tadi diiringi pihak polis.

Ahli perniagaan tersebut ditahan polis pada 8.20 malam di sekitar Kuala Lumpur pada Khamis lepas susulan terbabit dalam kejadian memukul pengawal peribadinya sebelum ini.

Mahkamah Majistret Klang pada Khamis, turut mengeluarkan perintah reman kepada empat individu termasuk seorang pengawal peribadi bagi membantu siasatan kes itu.

Tiga daripada suspek yang merupakan pekerja di sebuah syarikat milik majikan terbabit direman lima hari manakala pengawal peribadi itu direman tujuh hari bermula Khamis (15 April).

Terdahulu, tular satu laporan polis berhubung seorang majikan Cina yang memukul dua pengawal peribadi sehingga lebam di badan hanya kerana berpuasa.

Majikan berbangsa Cina berusia 43 tahun juga mengeluarkan kenyataan menghina agama Islam hanya kerana kedua-dua pengawal peribadi tersebut sedang berpuasa.

Menurut polis, seramai empat individu ditahan disyaki terlibat dalam kejadian tersebut dan kes disiasat di bawah seksyen 324 Kanun Keseksaan, 506 Kanun Keseksaan dan 298 Kanun Keseksaan.


Tak boleh hanya PAS dan UMNO sahaja tanpa Bersatu: Abdul Hadi

Tan Sri Abdul Hadi Awang sekali lagi menegaskan sebarang perselisihan atau pertelingkahan, termasuk melibatkan politik, hendaklah diselesaikan berpandukan kepada al-Quran dan Sunnah Rasulullah SAW.

Justeru, Presiden PAS itu mengingatkan mana-mana pihak yang menolak usaha penyatuan dan perpaduan ummah itu boleh dikira melampau terhadap usaha perdamaian dan akan dikeluarkan daripada pakatan perpaduan ummah.

Memetik ayat 39 surah al-Tawbah, beliau berkata kumpulan Islam yang memimpin tidak boleh terikat kepada satu-satu bangsa sahaja.

Timbalan Pengerusi Perikatan Nasional (PN) itu juga memetik sejarah Rasulullah SAW yang menentang kaum Musyrikin Makkah yang terdiri daripada kaum atau bangsa dan keluarga sendiri apabila mereka menghalang dakwah Islam serta usaha menegakkan sebuah negara, sebelum Baginda akhirnya membebaskan Makkah daripada penguasaan kumpulan jahiliah Arab dalam kalangan keluarga dan bangsanya.

“PAS wajib mengambil teladan daripada Sunnah Nabawiyyah dalam sirahnya dengan menjadikan agenda perpaduan umat Islam dan mesejnya kepada seluruh umat manusia bermasyarakat majmuk,” katanya dalam kenyataan hari ini.

Abdul Hadi yang juga Ahli Parlimen Marang berkata langkah itu bermula dengan perpaduan umat Islam yang memimpin dengan mengumpulkan semua kumpulan Islam daripada berbagai-bagai jemaah atau parti, yang kemudiannya, disertai kumpulan bukan Islam yang tidak ekstrem dalam konteks masyarakat majmuk.

Beliau menegaskan bahawa kumpulan Islam itu tidak hanya melibatkan PAS dan UMNO sahaja tanpa Bersatu dan lain-lain, dan demikian juga juga tidak hanya PAS dan Bersatu sahaja tanpa UMNO dan lain-lain.

“Kalau hanya PAS dan UMNO sahaja atau PAS dan Bersatu sahaja, maka tidak memenuhi ciri-ciri perpaduan umat, dan hanya bertujuan politik yang terbatas dan tidak sempurna.

“Jika tanpa golongan bukan Islam yang tidak ekstrem pula, maka tidak terlaksana mesej Islam yang adil kepada seluruh manusia.

“Oleh itu, sebarang perselisihan atau pertelingkahan hendaklah diselesaikan dengan berpandukan kepada al-Quran dan mengikut contoh yang telah dilaksanakan oleh Rasulullah SAW.

“Justeru, mana-mana pihak yang menolak usaha penyatuan ini boleh dikira melampau terhadap usaha perdamaian dan akan dikeluarkan daripada pakatan perpaduan ummah,” katanya lagi.

Ahli Majlis Tertinggi (MT) UMNO Datuk Zahidi Zainul Abidin memberitahu media bahawa dalam mesyuarat MT malam tadi semua pemimpin tertinggi berpendapat bahawa kerjasama dengan PAS perlu diadakan demi kepentingan ummah.

Menurutnya semua ahli MT berharap hubungan itu dapat diteruskan menerusi rundingan yang dibuat oleh Presiden UMNO Datuk Seri Ahmad Zahid Hamidi serta Presiden PAS Tan Sri Abdul Hadi Awang.

“Jadi, rundingan (UMNO-PAS) akan dibuat oleh Presiden parti dan jawatankuasa yang kita bentuk bagi melihat hasil perbincangan dengan parti berkenaan (PAS),” kata Zahidi.

27 September lalu, Timbalan Presiden PAS Datuk Seri Tuan Ibrahim Tuan Man berkata parti itu sedang merangka pelan perdamaian yang berhemah dan bijaksana bagi merungkai perbalahan UMNO dan Bersatu.

Menurutnya PAS tidak mahu perbalahan kedua-dua parti itu dibiarkan berterusan kerana ia akan merugikan sokongan orang Islam dan Melayu di negara ini.

“Kita akan bertindak sebagai pendamai antara parti ini, Umno negeri-negeri pun umum nak lawan dalam pilihan raya nanti, boleh nak lawan menjadi asam garam politik.

“Cuma kita tidak mahu kata pepatah iaitu menang jadi abu dan kalah jadi arang, kita nak berlawan biar cerdik, bijak, kita berlawan untuk capai kemenangan,” katanya.


Tiga kontraktor didenda RM50,000

Tiga kontraktor masing-masing didenda RM50,000 setiap seorang selepas mereka mengaku bersalah menggunakan penyata bank yang dipalsukan untuk mendapatkan tender pembersihan sisa pepejal tiga tahun lalu.

Azlan Abd Hashim, 48; Nahairizaki Mohd Zin, 42; dan Wan Helmi Wan Darus, 49, mengaku bersalah selepas mereka didakwa secara berasingan di hadapan hakim Mahkamah Sesyen Harmi Thamri Mohamad.

Pertuduhan membawa hukuman penjara sehingga dua tahun dan denda, atau kedua-duanya sekali.

Ketiga-tiga mereka mengaku bersalah atas pertuduhan berasingan mengemukakan dokumen bank yang dipalsukan untuk mendapatkan tender daripada syarikat pengurusan sisa pepejal E-Idaman antara 2018 dan 2019.

Memetik Bernama, mahkamah juga memerintahkan ketiga-tiga mereka dipenjara enam bulan sekiranya gagal membayar denda berkenaan.

Hakim berkata hukuman itu diputuskan dengan mengambil kira kepentingan awam supaya dapat memberikan pengajaran kepada masyarakat supaya tidak berlaku lagi dalam permohonan tender lain.

Ketiga-tiga pemilik syarikat itu dituduh menggunakan dokumen penyata akaun bank syarikat bagi Oktober hingga Disember 2018 sebagai tulen dalam permohonan tender Penswastaan Pengumpulan Sisa Pepejal dan Pengurusan Pembersihan Awam di Wilayah Utara.

Azlan, Nahairizaki dan Wan Helmi dituduh melakukan perbuatan itu di Wisma Idaman Sdn Bhd, Lot 163&164, Jalan BSG 4, Lebuhraya Sultanah Bahiyah, Bandar Stargate di sini, masing-masing pada 19 Jan 2019, 18 Jan 2019 dan 22 Jan 2019.

Pertuduhan mengikut Seksyen 471 Kanun Keseksaan yang boleh dikenakan hukuman di bawah Seksyen 465 kanun yang sama yang memperuntukkan hukuman penjara maksimum dua tahun atau didenda atau kedua-duanya sekali.

Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) Rehab Abdul Shukur manakala ketiga-tiga tertuduh tidak diwakili peguam.


AGC fail bantahan berhubung cabaran tangguh Undi 18

Jabatan Peguam Negara (AGC) hari ini memfailkan bantahan terhadap permohonan 18 anak muda yang mencabar langkah kerajaan menangguhkan pelaksanaan Undi 18 atas alasan perkara itu remeh dan pramatang.

Peguam Kanan Persekutuan Shamsul Bolhassan yang mewakili AGC berkata permohonan yang dibuat oleh semua individu tersebut adalah tidak wajar memandangkan belum ada sebarang tindakan diambil berhubung perkara tersebut.

Pandangan tersebut disokong Peguam Kanan Persekutuan, Azizan Md Arshad yang berkata undang-undang dan peraturan berkaitan perlu dipinda terlebih dahulu, sebelum pendaftaran pemilih automatik (AVR) boleh dikuatkuasakan.

“Ini kerana, dengan pindaan Perlembagaan, tidak akan ada lagi permohonan setelah AVR dikuatlkuasakan. Pemohon berhujah bahawa penguatkuasaan dan pelaksanaan Seksyen 3 (a) dan Seksyen 3 (b) Perlembagaan (Pindaan ) Akta 2019 boleh dilakukan secara berasingan.

“Namun, kami berhujah bahawa penguatkuasaan dan pelaksanaan pindaan Perlembagaan itu tidak dapat dijalankan secara berasingan dan harus dilakukan bersama-sama. Penguatkuasaan dan pelaksaan AVR adalah kesan terbalik daripada permohonan pendaftaran oleh individu yang berkelayakan,” katanya dipetik Bernama.

Terdahulu, peguam kepada 18 anak muda berkenaan, Datuk S. Ambiga berkata hari ini ditetapkan bagi mendengar permohonan untuk mengenepikan semakan kehakiman oleh anak guamnya di hadapan Hakim Mahkamah Tinggi Datuk Ahmad Kamal Md Shahid.

Bagaimanapun, peguam itu memaklumkan susulan bantahan yang dikemukakan AGC itu pihaknya memerlukan masa untuk menjawab perkara itu.

“Maka, mahkamah menangguhkan pendengaran hari ini dan menetapkan 6 Mei untuk mendengar bantahan pihak AGC dan permohonan untuk mendapatkan kebenaran untuk semakan kehakiman,” katanya.

Pada 2 April lepas, anak muda berkenaan memfailkan permohon itu bagi mendapatkan beberapa perintah mahkamah susulan tindakan responden menangguhkan pelaksanaan Undi-18, iaitu suatu inisiatif untuk menurunkan had usia mengundi warganegara kepada 18 tahun dan bagi membolehkan AVR dilakukan.


Singapura catat 448 kes Omicron

Sebanyak 448 kes varian baharu Covid-19, Omicron, yang disahkan dikesan di Singapura setakat ini, terdiri daripada 369 kes import dan 79 jangkitan tempatan, kata Kementerian Kesihatan (MOH), hari ini.

MOH juga mengumumkan bahawa satu kluster melibatkan 10 kes Omicron yang dikaitkan dengan bar di River Valley Road turut dikesan.

Kes utama dalam kluster itu, ‘kes 280860’, ialah pengembara yang tiba di Singapura pada 14 Disember lalu dari Amerika Syarikat (AS) melalui Laluan Perjalanan Lengkap Vaksin (VTL).

Ujian semasa ketibaannya adalah negatif Covid-19, dan ujian berikutnya mendapati pengembara itu positif pada 18 Disember lalu, kata MOH.

Pengembara itu bertemu dengan rakan sekerja, yang dikenal pasti sebagai ‘kes 281477’, pada 15 Disember dan rakan sekerja ini kemudiannya melawat The Vinyl Bar di 266 River Valley Road pada 17 Disember.

Siasatan epidemiologi MOH mendapati ‘kes 281477’ kemungkinan menularkan virus kepada seorang kakitangan di bar, yang dikenal pasti sebagai ‘kes 281876’, serta tiga pelanggan yang berada di bar pada petang itu, yang dikenali sebagai ‘kes 282091, 282143 dan 282178’.

“Kes 282091 kemudian menjangkitkan pula virus itu kepada empat isi rumahnya,” kata MOH.

Semua 10 kes yang dikaitkan dengan kluster itu telah divaksin sepenuhnya dan mempunyai simptom ringan atau tiada simptom, kata MOH, sambil menambah pengesanan kontak rapat masih dilakukan. – Agensi


Pfizer, Moderna naikkan harga vaksin

Pfizer Inc dan Moderna Inc, masing-masing menaikkan harga vaksin Covid-19 keluaran syarikat mereka dalam kontrak bekalan terbaharu Kesatuan Eropah (EU), lapor The Financial Times, pada Ahad.

Harga baharu bagi suntikan vaksin Pfizer adalah euro 23.15 (RM116.12) berbanding euro 15.50 (RM77.75) sebelum ini, kata akhbar itu yang mendakwa melihat dokumen kontrak berkenaan.

Harga bagi vaksin Moderna pula ialah AS$25.50 (RM107.75) setiap dos, meningkat kira-kira euro 19 (RM95.30) berbanding harga ketika awal pembelian, namun masih rendah daripada AS$28.50 (RM120.43) yang dipersetujui sebelum ini kerana permintaan yang meningkat.

Kenaikan harga itu muncul tatkala EU sedang berdepan bekalan yang terhad, selain kebimbangan mengenai kesan sampingan vaksin keluaran syarikat lain.

Pfizer dan Moderna memperoleh pendapatan berpuluh-puluh bilion ringgit tahun ini setelah menandatangani perjanjian baharu dengan negara-negara yang ingin mendapatkan bekalan untuk kegunaan suntikan ketiga atau penggalak, bagi berdepan penularan varian Delta yang sudah menjadi virus dominan di seluruh dunia.

Pfizer minggu lalu meningkatkan petunjuk perolehan tahunan bagi vaksin hampir sepertiga menjadi AS$33.5 bilion, setelah jualan dos meningkat dua kali ganda pada suku kedua.

Syarat-syarat perjanjian, yang dicapai tahun ini dengan jumlah mencecah sehingga 2.1 bilion suntikan hingga 2023, dirundingkan semula setelah data ujian fasa 3 menunjukkan vaksin asid ribonukleat Pfizer dan Moderna mempunyai kadar keberkesanan yang lebih tinggi daripada vaksin lebih murah yang dikembangkan oleh Oxford/AstraZeneca dan Johnson & Johnson .

Ketua Pegawai Eksekutif Pfizer Inc Albert Bourla berkata harga untuk negara berpendapatan tinggi adalah ‘setara’, dengan negara berpendapatan sederhana dikenakan sekitar separuh daripadanya, manakala negara berpendapatan rendah hanya membayar kos pengeluaran.

Jurang pendapatan antara vaksin mRNA, yang mana petunjuk genetiknya mendorong sel untuk membina protein memperkukuhkan sistem imun, dan vaksin tradisional pesaing yang mengandungi protein virus atau virus yang tidak aktif, akan semakin meningkat tahun depan, menurut ramalan yang disusun oleh Airfinity untuk Financial Times.

Perunding sains meramalkan jualan vaksin Pfizer bakal mencecah AS$56 bilion, manakala Moderna mencapai AS$30 bilion tatkala kedua-duanya mendominasi pasaran berpendapatan tinggi. – Agensi


Tajuddin sukar pertahan Pasir Salak tanpa sokongan UMNO: Pakar politik

Pakar politik menolak dakwaan Datuk Seri Tajuddin Abdul Rahman bahawa beliau boleh mempertahankan kerusi Parlimen Pasir Salak walaupun tanpa sokongan daripada UMNO, hanya berdasarkan rekod tiga penggalnya.

Menurut mereka, kejayaan Tajuddin di kawasan Parlimen itu adalah berdasarkan peranannya sebagai pemimpin UMNO, dan mempunyai kebarangkalian rendah untuk mengulangi kejayaan itu sama ada sebagai calon Bebas atau PAS.

Felo kanan Akademi Penyelidikan Strategik Nusantara (NASR) Profesor Madya Dr Azmi Hassan menegaskan bahawa Pasir Salak telah menjadi kerusi UMNO sejak penubuhannya pada 1984, beberapa dekad sebelum Tajuddin mula menang pada 2008.

“UMNO memainkan peranan kritikal dalam membantu semua calon sebelum ini, termasuk Tajuddin untuk memenangi kerusi Pasir Salak.

“Jika Tajuddin mahu mempertahankan kerusi itu dengan bertanding Bebas maka dia akan menghadapi banyak masalah.

“Menggunakan popularitinya sahaja sebagai ahli Parlimen tiga penggal tidak akan dapat membantu mendapatkan undi yang mencukupi,” katanya memetik laporan Malay Mail, hari ini.

Walaupun Tajuddin berkata beliau boleh menerima tawaran daripada kepimpinan PAS untuk bertanding, Azmi menegaskan pemimpin UMNO itu tidak mungkin mendapat sokongan daripada penyokong parti Islam berkenaan.

“Jadi, saya rasa semuanya hilang untuk Tajuddin,” kata Azmi.

Terdahulu, Tajuddin pada sidang media setelah disingkir daripada kerusi ahli Majlis Tertinggi (MT) dan mengkritik Presiden UMNO Datuk Seri Ahmad Zahid Hamidi, berkata beliau mampu mempertahankan kerusi Pasir Salak tanpa sokongan parti itu.

Tajuddin berkata, sokongan kepada beliau tetap kuat biarpun ketika tsunami politik berlaku pada pilihan raya umum (PRU) sebelum ini.

“Kalau mereka (UMNO) berkasar, saya boleh berkasar tanding Bebas, masa ‘tsunami’ (politik) pun sokongan (saya) naik, tak pernah kalah,” katanya ketika sidang media pada Isnin lalu.

Sementara itu, Malay Mail turut memetik penganalisis politik veteran Profesor Dr Ahmad Atory Hussain sebagai berkata dakwaan Tajuddin itu tidak meyakinkan kerana penyokong UMNO lazimnya mengundi parti itu berbanding calon.

Keadaan menjadi lebih buruk bagi Tajuddin apabila bahagian UMNO di bawahnya di Pasir Salak menjadi retak selepas PRU 2018.

“Sejak itu, ahli parti berpecah kepada kumpulan, ada yang berkelompok menjadi pemimpin lain dalam UMNO bahagian.

“Dalam kata lain, Tajuddin tidak mempunyai sokongan padu di kalangan ahli di bahagiannya sendiri. Ramai pemimpin bahagian telah dipecat atau keluar parti dan menyertai sama ada PAS, Parti Pribumi Bersatu Malaysia (Bersatu) atau AMANAH,” jelasnya.

Penganalisis politik Universiti Tunku Abdul Rahman Teh Boon Teck pula dipetik sebagai berkata Tajuddin mempunyai peluang mempertahankan kerusi itu jika beliau dapat meyakinkan semua penyokong PAS untuk menyokongnya pada PRU akan datang.

Bergantung kepada perkembangan politik dari sekarang hingga PRU-15, beliau juga berkata populariti UMNO sendiri sekarang ini boleh jatuh pada masa itu.

Teh bagaimanapun mengakui Tajuddin masih perlu memecah-belahkan undi UMNO untuk mengekalkan harapan ini.

“Tetapi kenyataan beliau daripada sidang media baru-baru ini telah menyinggung perasaan ramai pemimpin (UMNO),” katanya.

Walaupun Tajuddin sebagai calon Bebas tidak akan mempunyai peluang sangat baik untuk menang, Naib Canselor Universiti Sultan Azlan Shah (USAS) Prof Tan Sri Nordin Kardi dipetik sebagai berkata beliau masih boleh menyusahkan mana-mana calon UMNO.

Bergantung pada bagaimana setiap calon meletakkan dirinya dalam isu ekonomi, beliau berkata Tajuddin mungkin boleh mendapatkan sokongan pengundi bukan pemastautin serta golongan muda dan belum membuat keputusan.

“Kumpulan pengundi ini tidak ada rasa sayang kepada Tajuddin. Kandungan dan strategi berkempen akan menentukan siapa yang akan memenangi kerusi itu. Kawasan pilihan raya tidak begitu maju.

“Hasil ekonomi utamanya ialah beras dan kelapa sawit. Calon seharusnya memahami gaya hidup dan cara pemikiran pengundi. Apa yang boleh ditawarkan kepada mereka? Pengundi luar pasti ingin tahu apakah peluang yang diberikan kepada kampung mereka,” katanya.

Bagaimanapun, Azmi berpendapat keretakan antara UMNO dan Tajuddin tidak mungkin menjadi lebih besar.

Beliau meramalkan bahawa ketegangan itu akan reda sebaik sahaja Tajuddin berlepas ke Indonesia di mana dia akan menjadi duta Malaysia, sekali gus menamatkan kemelut itu.


Pendakwa fail rayuan pembebasan Zahid berhubung kes rasuah VLN

Pihak pendakwaan hari ini (29 Disember 2022) memfailkan petisyen rayuan terhadap keputusan Mahkamah Tinggi Shah Alam membebaskan Datuk Seri Ahmad Zahid Hamidi berhubung kes Sistem Visa Luar Negara (VLN) dan pusat sehenti, pada 23 September lalu.

FMT memetik sumber sebagai berkata petisyen itu menyenaraikan 15 alasan mengapa Mahkamah Rayuan perlu membatalkan pembebasan Zahid dan mengarahkannya untuk membela diri atas pertuduhan berkenaan.

Presiden UMNO dan Pengerusi Barisan Nasional (BN) itu dibebaskan daripada 40 pertuduhan menerima rasuah daripada sebuah syarikat untuk menyambung kontrak berkaitan sistem VLN dan pusat sehenti di China.

Zahid dilantik sebagai Timbalan Perdana Menteri untuk kali kedua selepas memberi sokongan kepada Pengerusi Pakatan Harapan (PH) Datuk Seri Anwar Ibrahim untuk menerajui kerajaan PH-BN, bertentangan dengan keputusan dibuat ahli UMNO yang menolak Anwar, PH dan DAP.

Ahli Parlimen Bagan Datuk itu juga dilantik sebagai Menteri Kemajuan Desa dan Wilayah.

Sumber memberitahu FMT rayuan itu difailkan di Mahkamah Rayuan selepas pihak pendakwaan menerima rekod daripada pendaftar Mahkamah Tinggi Shah Alam, minggu lalu.

Sebelum ini, Mahkamah Rayuan menetapkan tarikh pengurusan kes pada 10 Januari depan sementara menunggu rekod berkenaan disiapkan.

Pada 23 September lalu, Mahkamah Tinggi Shah Alam melepas dan membebaskan Zahid daripada 40 pertuduhan menerima suapan daripada syarikat Ultra Kirana Sdn Bhd (UKSB) berhubung kontrak pengendali Perkhidmatan One Stop Centre (OSC) di China dan sistem VLN.

Hakim Mahkamah Tinggi, Datuk Mohd Yazid Mustafa, dilapor memerintahkan Zahid dibebaskan daripada semua pertuduhan utama dan pertuduhan pilihan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009/Seksyen 165 Kanun Keseksaan.

Mohd Yazid dipetik berkata, selepas mempertimbangkan semua bukti dan keterangan secara keseluruhan, mahkamah mendapati pihak pendakwaan gagal membuktikan kes prima facie terhadap Ahmad Zahid.

Ahmad Zahid, 69, berdepan 33 pertuduhan menerima suapan SG$13.56 juta daripada UKSB untuk dirinya selaku Menteri Dalam Negeri ketika itu, bagi melanjutkan kontrak syarikat berkenaan sebagai pengendali OSC di China dan VLN.

Bagi tujuh lagi pertuduhan, Ahmad Zahid didakwa mendapatkan untuk dirinya wang tunai SG$1.15 juta, RM3 juta, 15,000 Swiss Franc dan AS$15,000 daripada UKSB yang mempunyai kaitan dengan tugas rasmi beliau ketika itu.

Semua kesalahan itu didakwa dilakukan di Seri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.

Selain itu, Zahid juga berdepan 47 pertuduhan rasuah, pecah amanah dan pengubahan wang haram dana Yayasan Akalbudi (YAB).

Mahkamah Tinggi memerintahkan bekas Timbalan Perdana Menteri, Datuk Seri Ahmad Zahid Hamidi membela diri terhadap 47 tuduhan rasuah, pecah amanah dan pengubahan wang haram dana Yayasan Akalbudi di Mahkamah Tinggi Kuala Lumpur.

Hakim Datuk Collin Lawrence Sequerah juga memerintahkan Zahid membela diri terhadap kes itu selepas mendapati pihak pendakwaan berjaya menimbulkan kes prima facie bagi semua tuduhan terhadap Zahid yang juga pengasas yayasan terbabit.

Sequerah dalam penghakimannya berkata, mahkamah membuat keputusan itu selepas membuat penilaian maksimum terhadap bukti yang dikemukakan pendakwaan.

Bagi 12 pertuduhan pecah amanah, Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Tular surat UMNO kepada Menteri, Timbalan Menteri tuntut letak jawatan segera

Sepucuk surat dikeluarkan pejabat Setiausaha Agung UMNO sedang tular dalam media sosial yang dihantar kepada semua Ahli-ahli Parlimen (MP) parti itu termasuk Menteri dan Timbalan Menteri daripada parti itu menuntut mereka meletak jawatan daripada kerajaan Perikatan Nasional (PN).

Dalam surat tersebut bertarikh 5 Ogos tersebut, dipercayai dihantar kepada semua MP UMNO menjelaskan pendirian parti yang membuat ketetapan pada Selasa lalu untuk menarik sokongan terhadap kerajaan PN dan Perdana Menteri Tan Sri Muhyiddin Yassin.

Kandungan surat tersebut turut membangkitkan isu derhaka yang dilakukan kerajaan PN berhubung isu perbahasan Ordinan-ordinan Darurat dan tindakan kerajaan PN yang dianggap membelakangi titah Yang di-Pertuan Agong semasa Sidang Khas Dewan Rakyat minggu lalu.

Dalam surat tersebut juga, peringatan diberikan kepada ahli-ahli UMNO untuk menghormati segala perintah dan keputusan parti selari dengan Fasal 20.9 (b) dan Fasal 20.9 (d) Perlembagaan UMNO.

Surat tersebut juga menuntut mana-mana pemimpin UMNO yang memegang jawatan dalam kerajaan PN supaya meletak jawatan daripada kerajaan PN selaras dengan keputusan Majlis Tertinggi UMNO pada Selasa lalu.

“Justeru itu, adalah perlu untuk mana-mana Ahli UMNO mematuhi dan menghormati segala perintah dan keputusan parti selaras dengan Fasal 20.9 (b) dan Fasal 20.9 (d) Perlembagaan UMNO dengan cara menarik sokongan terhadap kerajaan Perikatan Nasional pimpinan Perdana Menteri Tan Sri Muhyiddin Yassin dan meletakkan segala jawatan yang dilantik oleh kerajaan Perikatan Nasional selaras dengan keputusan Majlis Tertinggi UMNO tersebut,” kata surat tersebut.

Dalam muka surat terakhir, MP UMNO tersebut perlu menyatakan pendirian mereka sama ada menyokong kerajaan PN atau tidak yang perlu diisi pada ruang kosong oleh MP tersebut.

Terdahulu UMNO menerusi kenyataan Zahid pada Selasa lalu mengisytiharkan parti itu menarik semula sokongan terhadap PN dan Muhyiddin.

Bagaimanapun Muhyiddin dalam kenyataannya semalam mendakwa masih mempunyai majoriti sokongan dan akan dibuktikan keabsahan dalam sidang Dewan Rakyat pada September depan.

Untuk rekod, hanya seorang menteri dari UMNO yang meletak jawatan sejak keputusan Mesyuarat MT tersebut diputuskan, iaitu Ahli Parlimen Lenggong, Datuk Seri Shamsul Anuar Nasarah.


Perintah berkurung di ESSZone dilanjut hingga 24 Julai

Perintah berkurung membabitkan perairan di tujuh daerah di Zon Selamat Pantai Timur Sabah (ESSZone) yang akan berakhir esok, dilanjutkan sehingga 24 Julai ini.

Pesuruhjaya Polis Sabah Datuk Idris Abdullah berkata perintah berkurung berkuat kuasa dari jam 6 petang hingga 6 pagi itu melibatkan perairan Beluran, Sandakan, Kinabatangan, Lahad Datu, Kunak, Semporna dan Tawau.

“Penduduk yang tinggal di kawasan terlibat dikehendaki berada di rumah, manakala orang luar tidak dibenarkan memasuki (atau berada) di kawasan tersebut, dalam tempoh berkenaan,” katanya dalam kenyataan hari ini.

Beliau berkata perintah berkurung itu diteruskan bagi memastikan kawasan perairan terlibat tidak diceroboh pengganas, sekali gus mengancam keselamatan penduduk termasuk penyelidik antarabangsa yang menjalankan penyelidikan serta pelancong asing yang melawat pulau peranginan.

“Maklumat mendapati, kumpulan yang menjalankan kegiatan penculikan untuk dapatkan tebusan dan kumpulan Abu Sayyaf, masih cuba menceroboh ke kawasan ini untuk melakukan penculikan serta lain-lain jenayah rentas sempadan,” katanya.

Idris berkata perintah berkurung itu juga akan memudahkan penguatkuasaan serta pemantauan terhadap pergerakan bot dan menimbulkan rasa selamat serta yakin kepada penduduk maritim dengan kehadiran pasukan keselamatan.

Semua Ketua Polis Daerah di ESSzone diberi kuasa mengeluarkan permit kepada pemohon yang layak, bagi tujuan aktiviti perikanan atau keperluan mendesak lain untuk melalui kawasan perintah berkurung itu, katanya. – Bernama


Gangguan bekalan air pulih sepenuhnya

Gangguan bekalan air di 998 kawasan di Wilayah Petaling, Klang, Shah Alam, Gombak, Kuala Lumpur, Hulu Selangor, Kuala Langat dan Kuala Selangor telah pulih sepenuhnya pada jam 6 petang ini.

Menurut laporan Bernama, Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata, syarikat itu mengucapkan ribuan terima kasih kepada pengguna di atas kesabaran dan kerjasama yang diberikan sepanjang tempoh ini.

Gangguan bekalan air itu disebabkan kerja penambahbaikan dan penyenggaraan aset kritikal di Loji Rawatan Air Sungai Selangor fasa 1 (LRA SSP1) yang dimulakan pada Rabu lalu.


MP DAP gesa Azalina ganti Azhar, juga sokong Ahmad Maslan?

Seorang Ahli Parlimen (MP) DAP, Ngeh Koo Ham menggesa supaya Speaker Dewan Rakyat Datuk Azhar Azizan Harun diganti dengan MP UMNO Datuk Seri Azalina Othman Said walaupun tiada usul dibawa dalam persidangan yang akan bermula esok.

Gesaan MP Beruas itu secara tidak langsung menimbulkan spekulasi berkemungkinan blok pembangkang akan menyokong pencalonan Setiausaha Agung UMNO, Datuk Seri Ahmad Maslan sebagai Timbalan Speaker baharu esok.

Pemimpin DAP Perak itu mengkritik tindakan Timbalan Speaker Datuk Mohd Rashid Hasnon yang menolak pencalonan Azalina selepas Presiden UMNO, Datuk Seri Ahmad Zahid Hamidi menghantar usul tersebut sebagai tidak wajar.

“Sekiranya Ahli Parlimen mencadangkan atau memutuskan penukaran speaker atau timbalan speaker, speaker dan timbalan speaker tidak mempunyai kuasa untuk menolak sebarang perubahan yang dicadangkan,” kata beliau dalam satu kenyataan hari ini.

DAP sebelum ini juga secara terbuka memberi sokongan kepada Azalina untuk menjadi Speaker Dewan Rakyat bagi menggantikan Azhar.

Pada masa sama, Koo Ham turut mendesak Zahid untuk mengemukakan usul di bawah Aturan Mesyuarat 43 untuk terus memberi tekanan bagi memastikan pencalonan Azalina dibawa ke Dewan Rakyat.

Rashid sebelum ini menolak usul MP Lembah Pantai, Fahmi Fadzil untuk menyingkirkan Azhar sebagai Speaker.

“Ini adalah penghinaan terhadap institusi demokrasi tertinggi di negara kita,” kata Koo Ham lagi berhubung tindakan menolak usul menggantikan Azhar itu.

Esok dijadualkan akan berlangsung pengundian untuk memilih Timbalan Speaker baharu, terdapat dua calon ketika ini iaitu MP Pontian Ahmad Maslan dan MP Teluk Intan Nga Kor Ming.

Sekiranya DAP menyokong Azalina dari UMNO sebagai Speaker baharu, mengapa mereka mencalonkan Kor Ming sebagai calon alternatif kepada Ahmad, bukankah sepatutnya mereka terus sahaja menyokong wakil UMNO yang juga kluster mahkamah menjadi Timbalan Speaker baharu?


KKM syor majikan beri cuti khas pekerja jalani saringan kesihatan

Kementerian Kesihatan (KKM) mencadangkan majikan di negara ini memberi satu hari cuti khas setiap tahun kepada pekerja, bagi membolehkan mereka melakukan saringan kesihatan.

Sehubungan itu, Menteri Kesihatan Khairy Jamaluddin turut meminta Kementerian Kewangan mengkaji peraturan baharu supaya majikan dapat memberikan cuti saringan kesihatan, satu hari setiap tahun kepada pekerja mereka.

Menurutnya tambahan cuti berkenaan bagi memastikan pekerja dapat menjalani saringan kesihatan yang kebiasaannya dilaksanakan setahun sekali.

“Saya meminta apabila pekerja hendak buat saringan kesihatan yang biasanya dibuat sekali dalam setahun, mereka perlu diberi cuti oleh majikan.

“Hari minggu sibuk dengan anak-anak dan keluarga dan akhirnya mereka tidak dapat buat saringan kesihatan.

“Lazimnya mereka terpaksa mengambil cuti daripada jumlah cuti yang dibenarkan.

“Jadi saya memohon majikan tambah satu hari cuti dalam setahun untuk mereka lakukan saringan kesihatan kerana ini penting untuk mengetahui tahap kesihatan pekerja,” katanya selepas merasmikan Program Merdeka@Parlimen Rembau di Balairaya Sri Kendong, Kota, di Rembau hari ini (11 September).

Media sebelum ini melaporkan bahawa KKM mendapati kira-kira 53 peratus rakyat Malaysia dewasa tidak menjalani saringan kesihatan dalam tempoh setahun lalu, sekali gus menggambarkan kesedaran rakyat mengenai kepentingan saringan kesihatan masih rendah.

Berikutan itu, KKM mengambil inisiatif mewujudkan program Saringan Kesihatan Kebangsaan yang dilaksanakan bermula Julai lalu hingga Disember tahun ini.

Mengulas lanjut, Khairy yang juga Ahli Parlimen Rembau berkata perkara itu akan dibincangkan bagi pembentangan Bajet 2023 memandangkan langkah tersebut akan memberi kesan kepada majikan.


Kes meningkat di sembilan negeri

Setelah merekodkan penurunan jangkitan lima hari berturut-turut bermula 7 Januari lalu, Selangor hari ini mendahului senarai sembilan negeri yang mencatat peningkatan kes baharu.

Dalam tempoh 24 jam sehingga 12 tengah hari tadi, negeri itu merekodkan 935 jangkitan baharu, naik 273 kes, berbanding 662 kes semalam, menurut statistik dikeluarkan Jabatan Kesihatan Negeri-Negeri malam ini.

Jumlah itu menjadikan kes positif terkumpul di Selangor sebanyak 795,947 kes, termasuk 2,760 kes import, manakala sehingga semalam 774,589 pesakit telah sembuh, dan 10,005 kematian dicatatkan.

Sehingga semalam Selangor mencatat 10,418 kes aktif, termasuk 8,721 pesakit menjalani kuarantin di rumah; 894 ditempatkan di PKRC; 763 dimasukkan ke hospital; dan 40 dirawat di unit rawatan rapi (ICU), dengan 14 daripadanya memerlukan alat bantuan pernafasan.

Sebanyak 94.4 peratus atau 4,776,266 populasi keseluruhan di Selangor telah lengkap divaksinasi, manakala 95.6 peratus atau 4,845,497 lagi menerima sekurang-kurangnya satu dos, dan 29.9 peratus atau 1,955,694 peratus lagi menerima suntikan dos penggalak.

Bagi lapan negeri lain, Johor merekodkan 417 kes baharu berbanding 318 semalam, diikuti Kuala Lumpur (319 kes baharu, 290 semalam); Sabah (280 kes baharu, 253 semalam); Pahang (210 kes baharu, 178 semalam); Perak (141 kes baharu, 113 semalam); Sarawak (23 kes baharu, 22 semalam); Perlis (13 kes baharu, 12 semalam); dan Labuan (sembilan kes baharu, enam semalam).

Sementara ktu, Ketua Pengarah Kesihatan Tan Sri Dr Noor Hisham Abdullah berkata sebanyak 303 lagi kes import dikesan hari ini dengan 224 daripadanya adalah rakyat Malaysia dan 79 bukan warganegara.

Sebanyak 2,895 kes lagi adalah penularan tempatan yang turut melibatkan 142 rakyat asing, katanya dalam kenyataan hari ini.

Dalam tempoh itu juga, katanya seramai 3,200 pesakit telah sembuh menjadikan kumulatif pulih sebanyak 2,723,599 kes atau 97.4 peratus daripada kumulatif positif.

Beliau berkata sehingga kini seramai 215 pesakit masih dirawat di unit rawatan rapi dengan 105 daripadanya memerlukan alat bantuan pernafasan.

“Daripada 3,198 kes harian yang dilaporkan pada hari ini, 39 kes atau 1.2 peratus adalah kategori 3, 4, dan 5; dan 3,159 kes (98.8 peratus) lagi adalah terdiri daripada kategori 1 dan 2.

“Sebanyak lapan lagi kluster baharu turut dikesan hari ini menjadikan keseluruhannya 6,184 kluster dengan 6,005 telah ditamatkan dan 179 lagi masih aktif,” katanya.


Tiada PRK Pekan akan diadakan selepa Najib ke penjara: Wan Junaidi

Walaupun Datuk Seri Najib Razak sudah disabitkan hukuman penjara, namun tiada Pilihan Raya Kecil (PRK) di Parlimen Pekan akan diadakan bagi memilih wakil rakyat yang baharu.

Perkara itu dijelaskan Datuk Seri Wan Junaidi Tuanku Jaafar, ia memandangkan tiada keperluan untuk kerajaan melaksanakan PRK di Parlimen Pekan kerana kekosongan berkenaan berlaku kurang dua tahun sebelum tempoh Parlimen perlu dibubarkan.

Menurut Menteri di Jabatan Perdana Menteri (Parlimen dan Undang-Undang), status bekas Perdana Menteri itu sebagai Ahli Parlimen Pekan akan ditentukan dalam tempoh 14 hari selepas hukuman dijatuhkan.

“Pengosongan kerusi tidak serta-merta, tetapi selepas 14 hari. Dalam tempoh itu, Najib masih boleh membuat permohonan untuk mendapatkan pengampunan diraja.

“Selepas tempoh itu, jika Parlimen dimaklumkan bahawa Najib telah hilang kelayakan sebagai Ahli Parlimen mengikut Perkara 48 Perlembagaan Persekutuan, maka kerusinya akan dikosongkan.

“Namun, mengikut Perlembagaan juga, tiada keperluan untuk PRK dilaksanakan kerana tempoh kekosongan kurang dua tahun daripada pembubaran Parlimen,” katanya dipetik laporan BH hari ini.

Status Najib sebagai Ahli Parlimen Pekan menjadi tanya selepas ahkamah Persekutuan yang mengekalkan sabitan terhadap bekas Presiden UMNO itu dalam kes SRC International Sdn Bhd.

Perkara 54 Perlembagaan Persekutuan memperuntukkan kekosongan luar jangka di Dewan Rakyat perlu diisi menerusi pilihan raya dalam tempoh 60 hari dari tarikh kekosongan luar jangka itu berlaku.

Bagaimanapun, jika kekosongan luar jangka di Dewan Rakyat itu berlaku dalam tempoh dua tahun dari tarikh Parlimen terbubar, kekosongan itu tidak boleh diisi, melainkan bilangan parti yang membentuk majoriti di Dewan Rakyat terjejas akibat kekosongan berkenaan.

Mengulas lanjut, Wan Junaidi memaklumkan sekiranya tiada sebarang proses lanjut daripada Najib – sama ada semakan atau permohonan pengampunan diraja – bekas Perdana Menteri itu juga secara rasmi tidak layak untuk bertanding dalam pilihan raya umum ke-15 (PRU-15).

“Jika tiada pengampunan, ertinya beliau akan berada dalam penjara. Sebagai individu yang didapati bersalah oleh mahkamah, beliau secara automatik tidak lagi layak bertanding dalam pilihan raya,” katanya.


Biar DAP tangani isu Ramasamy sendiri, kata Zahid

DAP akan menangani sendiri isu melibatkan pemimpin mereka, P Ramasamy yang mengeluarkan kenyataan menyinggung perkhidmatan awam dan orang Melayu baru-baru ini.

Presiden UMNO, Datuk Seri Ahmad Zahid Hamidi berkata ia terserah kepada DAP untuk menangani masalah yang dicetuskan oleh Timbalan Ketua Menteri II Pulau Pinang itu, malah umum mengetahui berhubung keculuparan kata-katanya sebelum ini lagi.

“Beliau dikenali sebagai ‘loose canon’. Biarlah kepimpinan partinya menangani masalah itu,” kata Timbalan Perdana Menteri dipetik laporan berbahasa Inggeris, The Star.

Kelmarin, Ramasamy dalam satu kenyataan semalam, menggesa kerajaan campuran dipimpin Datuk Seri Anwar Ibrahim, melakukan reformasi dalam sektor perkhidmatan awam, supaya ia tidak lagi hanya didominasi oleh satu kaum.

Kenyataan Ramasamy itu mengundang pelbagai reaksi dan menerima kecaman banyak pihak kerana dilihat cuba mempertikaikan hak keistimewaaan yang termaktub dalam Perlembagaan negara.

Hari ini, Naib Presiden Bersatu Datuk Dr Radzi Jidin berkata beliau tidak terkejut dengan kenyataan Ramasamy, kerana itu adalah suara hati DAP yang amat alergik kepada sesuatu yang didominasi oleh orang Melayu.

Kongres Kesatuan Pekerja-Pekerja di Dalam Perkhidmatan Awam Malaysia (CUEPACS) pula menjelaskan bahawa pelantikan kakitangan awam selama ini tidak pernah menetapkan faktor bangsa, kaum, etnik atau negeri tertentu sebagai penentu dalam mengambil atau menaikkan pangkat penjawat awam.


Suntikan dos penggalak kepada populasi dewasa hampir 50 peratus

Seramai 199,251 dewasa telah menerima suntikan dos penggalak Covid-19 semalam, menjadikan jumlah kumulatif populasi dewasa yang diberikan suntikan penggalak di negara ini kepada 11,531,403 atau 49.3 peratus.

Menurut data Kementerian Kesihatan (KKM) menerusi laman CovidNOW Kementerian Kesihatan (KKM), sejumlah 22,921,716 atau 97.9 peratus daripada populasi dewasa telah melengkapkan vaksinasi mereka, manakala 23,199,172 individu atau 99.1 peratus daripada golongan itu telah menerima sekurang-kurangnya satu dos vaksin Covid-19, menurut laporan Bernama.

Bagi populasi remaja berumur 12 hingga 17 tahun, seramai 2,785,992 individu atau 88.5 peratus telah menamatkan vaksinasi mereka, manakala 2,866,545 individu atau 91.1 peratus telah menerima sekurang-kurangnya satu dos vaksin.

Statistik harian itu juga menunjukkan bahawa sejumlah 203,613 dos vaksin telah diberikan semalam, melibatkan 1,660 dos pertama dan 2,702 dos kedua, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) kepada 63,100,577.

Sementara itu, menurut portal Github KKM, 10 kematian Covid-19 dilaporkan semalam dengan Selangor mencatatkan tiga kes, Kelantan dan Kuala Lumpur masing-masing dua kes, manakala Johor, Perak dan Sarawak masing-masing satu kes.


Tidak ada minta campur tangan, kata PM berhubung kes SRC Najib

UMNO tidak ada meminta campur tangan dalam menyelamatkan Datuk Seri Najib Razak yang sedang berdepan perbicaraan akhir kes penyelewengan SRC International Sdn Bhd hari ini, kata Datuk Seri Ismail Sabri Yaakob.

Perdana Menteri menjelaskan pertemuan dengan pemimpin UMNO yang bergegas ke kediaman rasminya semalam hanya membincangkan persediaan parti ke arah menghadapi pilihan raya umum ke-15 (PRU-15) dan tidak ada permintaan untuk mencampuri urusan kes mahkamah Najib.

“Tidak ada.

“(Pertemuan) tentang UMNO, tentang mesyuarat UMNO bahagian, tentang persediaan kita ke arah pilihan raya dan sebagai,” katanya dipetik laporan media semasa ditemui media di Putrajaya.

Ismail Sabri malam tadi dikatakan mengadakan pertemuan dengan pemimpin tertinggi UMNO, namun ia tidak dihadiri Presiden parti, Datuk Seri Ahmad Zahid Hamidi.

Pertemuan itu diadakan sejurus satu mesyuarat tergempar yang dipanggil Zahid bersama Ketua-Ketua Bahagian UMNO semalam.

Difahamkan pertemuan dengan delegasi dihantar Zahid itu bagi meminta Ismail Sabri untuk cuba membantu Najib yang sedang berdepan kes mahkamahnya.

Kes perbicaraan SRC Najib bersambung hari ini dengan Ketua Hakim Negara Tun Tengku Maimun Tuan Mat sedang membacakan penghakimannya ketika ini di Mahkamah Persekutuan.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 berhubung hukuman penjara 12 tahun dan denda RM210 juta yang dikenakan terhadap Najib.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.


Jururawat didakwa bunuh bayi lelaki

Seorang jururawat persendirian didakwa di Mahkamah Majistret di sini hari ini atas pertuduhan membunuh seorang bayi lelaki.

T. Rebekal, 30, hanya mengangguk faham dan tiada pengakuan direkodkan sebaik pertuduhan dibacakan di hadapan Majistret Nurul Asyifa Redzuan memandangkan kes bunuh di bawah bidang kuasa Mahkamah Tinggi, lapor Bernama.

Wanita itu didakwa membunuh dengan menyebabkan kematian J. Melvin Jeshuran berusia lapan bulan di sebuah rumah di Kampung Muhibbah, Sungai Siput Utara di sini, kira-kira 6 petang, 24 Julai lepas.

T. Rebekal dituduh mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Pendakwaan dikendalikan Timbalan Pendakwa Raya R. S. Vitthiyeswary manakala tertuduh diwakili peguam K. Nahtan.

Mahkamah menetapkan 3 Okt ini sebagai tarikh sebutan semula kes bagi menunggu laporan forensik dan bedah siasat.

Pada 26 Julai lepas seorang wanita dan teman lelakinya direman tujuh hari bagi membantu siasatan kes kematian bayi lelaki yang disyaki didera.

Bayi dengan kesan luka baharu dan lama pada tubuhnya itu dikatakan meninggal dunia semasa dalam perjalanan ke Hospital Sungai Siput.


Teman anak bersalin, Najib sekarang jadi bidan ke?

Keputusan memulangkan semula pasport kepada Datuk Seri Najib Razak dipertikai seorang Ahli Parlimen (MP) pembangkang yang tidak bersetuju dengan layanan istimewa diberikan kepada bekas Perdana Menteri tersebut.

MP Sepang, Hanipa Maidin berkata alasan untuk menenami anak perempuannya bersalin yang diberikan Najib dalam permohonannya mendapatkan pasport tidak munasabah kerana beliau bukan seorang bidan dan tidak sepatutnya mendapat keistimewaan tersebut.

“Kerajaan kata tidak ada wang untuk dibelanja, tapi kita hairan kenapa pihak yang bertanggungjawab merugikan ekonomi negara iaitu Yang Berhormat Pekan (Najib) dalam isu 1 Malaysia Development Berhad (1MDB), sekarang ini diberikan layanan begitu istimewa, boleh pergi Singapura untuk sekian lama, 25 Oktober sampai 6 Disember, asalnya 20 Oktober sampai 22 November.

“Kenapa dibenarkan pergi begitu lama? alasannya untuk melawat anak dia nak bersalin, dia bukan bidan sampai sebulan nak pergi sana, dia bukan bidan kalau nak lawat Singapura, mungkin pergi lima hari dah cukup, tapi dekat sebulan, adakah Yang Berhormat Pekan bidan menolong seseorang untuk melahirkan anak?” katanya di Dewan Rakyat.

Terdahulu, Mahkamah Rayuan minggu lalu membenarkan permohonan Najib mendapatkan pasport antarabangsanya buat sementara bermula 20 Oktober hingga 22 November ini.

Najib mahu menemani anaknya, Nooryana Najwa yang kini berada di Singapura dan bakal melahirkan anak kedua bulan hadapan.

Isterinya, Datin Seri Rosmah Mansor juga dikembalikan pasportnya untuk tujuan sama.

Bagaimanapun, Najib pada 22 Oktober menangguhkan perjalanan ke Singapura bagi membantu jentera parti UMNO pada Pilihan Raya Negeri (PRN) Melaka yang dijadualkan berlangsung 20 November depan.

Untuk rekod, Najib sudah dijatuhi hukuman bersabit satu pertuduhan di mahkamah dan masih berdepan banyak lagi perbicaraan, sementara isterinya juga sedang dibicarakan di mahkamah.


FDA lulus dos penggalak kedua

Pentadbiran Makanan dan Ubat-Ubatan (FDA) Amerika Syarikat (AS) pada Selasa (29 Mac) meluluskan dos penggalak kedua bagi dua vaksin Covid-19 yang paling biasa digunakan, untuk individu berumur 50 tahun dan ke atas, susulan data menunjukkan penurunan imuniti dan risiko yang dicetuskan oleh varian Omicron Covid-19.

FDA berkata penggalak baharu – suntikan pusingan keempat – vaksin Pfizer-BioNTech dan Moderna akan diberikan sekurang-kurangnya empat bulan selepas dos sebelumnya, bertujuan menawarkan lebih perlindungan terhadap jangkitan teruk dan kemasukan ke hospital.

FDA juga meluluskan doa penggalak kedua untuk golongan muda dengan sistem imun yang terjejas – mereka yang berumur 12 tahun ke atas bagi suntikan Pfizer-BioNTech dan 18 tahun ke atas (Moderna).

Kelulusan itu dibuat kerana sesetengah saintis membangkitkan kebimbangan tentang subvarian BA.2 Omicron yang lebih pantas menular daripada varian asal Omicron, yang telah mendorong lonjakan baharu kes Covid-19 di negara lain.

Kes Covid-19 di AS telah menurun secara mendadak sejak lonjakan pada Januari, tetapi menyaksikan peningkatan kecil sepanjang minggu lalu, menurut data daripada Pusat Kawalan dan Pencegahan Penyakit (CDC) AS.

“Walaupun EUA (kebenaran penggunaan kecemasan) ini akan membantu menangani keperluan semasa bagi sesetengah pihak, kami sedang berusaha gigih untuk membangunkan vaksin dikemas kini yang bukan sahaja melindungi daripada varian Covid-19 semasa, tetapi juga memberikan respons yang lebih tahan lama,” kata Ketua Eksekutif Pfizer Albert Bourla dalam satu kenyataan.

Pfizer dan BioNTech pada asalnya meminta dos penggalak seterusnya dibenarkan untuk individu berumur 65 tahun ke atas dalam penyerahan yang memetik data dikumpul di Israel, di mana penggalak kedua dibenarkan kepada individu berumur lebih 18 tahun.

Saintis dan pegawai telah membahaskan sama ada orang muda dan sihat memerlukan suntikan keempat. Kajian terhadap pekerja penjagaan kesihatan Israel mencadangkan bahawa dos keempat menambah sedikit perlindungan tambahan dalam kumpulan umur.

Pegawai pentadbiran Presiden AS, Joe Biden berkata AS pada masa ini mempunyai dos vaksin yang mencukupi untuk memenuhi permintaan bagi satu lagi suntikan penggalak kepada rakyatnya yang lebih tua, walaupun dana untuk tindak balas wabak AS telah habis.

Mereka mengatakan bahawa melainkan Kongres meluluskan lebih banyak perbelanjaan, kerajaan mungkin tidak akan dapat membayar untuk inokulasi masa depan, jika ia diperlukan, terutamanya jika vaksin perlu direka bentuk semula untuk menyasarkan varian baharu. – Reuters


PRU-15: Saingan sengit nanti Anwar jika tanding di Parlimen Tambun

Ketua Pembangkang Datuk Seri Anwar Ibrahim mungkin tidak mempertahankan kerusi Parlimen Port Dickson pada Pilihan Raya Umum Ke-15 (PRU-15) akan datang, sebaliknya akan berpindah ke Parlimen Tambun.

Namun, berbanding Tambun, kerusi selamat Anwar masih lagi di Port Dickson berdasarkan jumlah undi yang diperolehnya pada Pilihan Raya Kecil (PRK) pada 2018 lalu.

Mendakwa penyokongnya di Port Dickson mahu beliau kekal di Negeri Sembilan, Presiden PKR itu hari ini berkata penyokong di tempat lain juga mahu beliau mewakili mereka di kawasan lain.

Antaranya, kata beliau ialah kawasan Parlimen Tambun di Perak.

“Saya sedang mempertimbangkan. Rakan-rakan di Port Discckson telah meminta saya untuk terus kekal. Tambun pula berkata mereka sedang bersiap sedia. Dan beberapa kawasan lain.

“Apabila saya sudah membuat keputusan, saya akan umumkan. Ia bergantung pada bila PRU-15 akan diadakan,” katanya kepada pemberita selepas berucap pada Simposium Perubahan Iklim 2022 di bangunan Parlimen di Kuala Lumpur, hari ini.

Anwar dipilih sebagai Ahli Parlimen Port Dickson pada Pilihan Raya Kecil (PRK) pada Oktober 2018 selepas beliau menerima pengampunan diraja dan dibebaskan daripada penjara atas pertuduhan liwat.

Pada PRK berkenaan, Pengerusi Pakatan Harapan (PH) itu menang mudah ke atas enam pencabarnya daripada PAS dan lima calon Bebas apabila memperoleh 31,016 undi daripada 43,489 undian.

Namun dalam PRK itu hanya 58.25 peratus sahaja pemilih yang keluar membuang undi.

Sebelum itu, Awar juga pernah menjadi Ahli Parlimen Permatang Pauh selama beberapa penggal.

Anwar pada 11 Ogos lalu dilaporkan sedang mempertimbangkan cadangan untuk bertanding di Tambun.

Parlimen Tambun sekarang ini diwakili Datuk Seri Ahmad Faizal Azumu yang juga Menteri Belia dan Sukan setelah memenanginya pada PRU-14 lalu, mengalahkan Datuk Seri Ahmad Husni Hanadzlah daripada UMNO dan Muhd Zulkifli Mohd Zakaria (PAS).

Ahmad Faizal daripada Bersatu memperoleh 38,661 undi, manakala Ahmad Husni (33,341 undi) dan Muhd Zulkifli (14,948 undi).

Berdasarkan jumlah undi UMNO dan PAS pada 2018, Anwar bakal menghadapi saingat sengit sekiranya kedua-dua parti itu membentuk kerjasama di Parlimen Tambun.

Sementara itu, Naib Ketua DAP Perak Abdul Aziz Bari juga pada mulanya merancang untuk bertanding di Parlimen Tambun, tetapi hari ini berkata beliau akan menarik diri jika Anwar memilih untuk bertanding di situ.


Malaysia hantar 50,000 dos vaksin Covid-19 kepada Bosnia

Kabinet bersetuju menyalurkan bantuan berupa 50,000 dos vaksin Covid-19 kepada Bosnia-Herzegovina atas nama kemanusiaan, kata Menteri di Jabatan Perdana Menteri (Tugas-tugas Khas), Datuk Seri Mohd Redzuan Md Yusof.

Katanya, Bosnia memohon Malaysia membantu mereka kerana jumlah jangkitan dan kematian akibat Covid-19 di negara itu meningkat.

“Bosnia-Herzegovina bukan sahaja tidak mendapat keutamaan melalui fasiliti Covid-19 Vaccine Global Access (COVAX), tetapi juga didiskriminasi oleh masyarakat Eropah.

“Jadi atas dasar keprihatinan, kita bersetuju memberi bantuan secara bilateral sebanyak 50,000 dos vaksin kerana kita faham tidak semua negara bernasib baik seperti Malaysia yang memperoleh keutamaan dalam mendapatkan vaksin Covid-19,” katanya di Alor Gajah, hari ini.

Beliau berkata, pemberian vaksin kepada negara lain itu tidak akan sama sekali menjejaskan Program Imunisasi Covid-19 Kebangsaan serta jadual pemberian vaksin kepada rakyat Malaysia walaupun dos itu diambil daripada kuota negara.

“Apa yang kita terima, kita asingkan sedikit untuk mereka sebab ia tidak jejaskan peruntukan kita untuk melaksanakan program vaksinasi nasional,” katanya.

Beliau berkata Kementerian Luar dan Kementerian Kesihatan akan menguruskan penghantaran bantuan, manakala jenis vaksin pula belum diputuskan kerana perlu mengambil kira kemampuan logistik negara itu terlebih dahulu.


Bekas MP Amanah dilantik Yang DiPertua YADIM baharu

Kerajaan campuran melantik bekas Ahli Parlimen (MP) dari Parti Amanah, Datuk Hasanuddin Mohd Yunus dilantik sebagai Yang DiPertua (YDP) Yayasan Dakwah Islamiah Malaysia (YADIM) yang baharu.

Pengumuman lantikan bekas MP Hulu Langat itu diumumkan YADIM dalam satu kenyataan hari ini yang berkata ia dipersetujui Perdana Menteri, Datuk Seri Anwar Ibrahim.

Beliau berkata, Hasanuddin berpengalaman luas dalam bidang pengurusan dan hal ehwal masyarakat, sesuai dengan gerak kerja YADIM yang membabitkan dakwah kepada orang ramai.

Beliau juga sebelum ini aktif dalam aktiviti kemasyarakatan selain terbabit dengan badan badan bukan kerajaan (NGO).

Pelantikan Hasanuddin ini bagi menggantikan Ahli Jawatankuasa Kerja PAS Pusat, Nasruddin Hassan.

Kenyataan itu turut memaklumkan, Pensyarah Kanan Fakulti Perniagaan dan Komunikasi, Universiti Malaysia Perlis (UNIMAP), Prof Madya Dr Adi Anuar Azmin @Che Wan dilantik sebagai Timbalan Yang Dipertua badan dakwah itu.

Bersesuaian dengan pembabitan Adi Anuar dalam bidang pendidikan, lantikan ini dapat membantu YADIM dalam melahirkan daie muda bagi menjalankan aktiviti dakwah di negara ini.

Pelantikan bagi dua jawatan bukan eksekutif ini berkuatkuasa 3 Mei lalu.

YADIM percaya dengan pengalaman dan kepimpinan dua tokoh ini akan dapat meningkatkan YADIM sebagai badan dakwah bagi menyebar nilai murni Islam dengan Rahmah sesuai dengan aspirasi Malaysia sebagai sebuah negara Madani.


Pasaran saham jatuh hari ini

Ketika awal dagangan hari pertama (27 Mac 2023) minggu ini, indeks penanda aras FTSE Bursa Malaysia KLCI (FBM KLCI) menokok kepada 1,402.90 mata, setelah ditutup pada 1,399.70 mata Jumaat lalu.

Kenaikan itu adalah disebabkan aktiviti memburu saham berharga murah selain prestasi Wall Street didorong oleh pemulihan semula dalam kalangan saham perbankan selepas pihak berkuasa meyakinkan pasaran tentang kestabilan kewangan.

Bagaimanapun, ketika penutupan petang ini, Bursa Malaysia jatuh semula di bawah 1,400 mata, sekali gus mencecah paras terendah hariannya, lapor Bernama.

Berikutan sentimen negatif dan mod penghindaran risiko berterusan di tengah-tengah kesengsaraan sektor perbankan global, FBM KLCI kehilangan 3.10 mata, atau 0.22%, untuk berakhir pada 1,396.60 mata pada jam 5 petang tadi.

Dalam pasaran lebih luas, kaunter rugi mengatasi kaunter untung iaitu 576 berbanding 280, manakala 411 kaunter tidak berubah, 1,005 tidak diniagakan dan 24 yang lain digantung.

Jumlah dagangan, bagaimanapun, meningkat kepada 3.37 bilion unit bernilai RM1.72 bilion daripada 2.99 bilion unit bernilai RM1.91 bilion pada penutup Jumaat lepas.

Naib Presiden Penyelidikan Ekuiti Rakuten Trade Sdn Bhd, Thong Pak Leng berkata pasaran menyaksikan hari dagangan yang tidak menentu kerana pelabur kekal berwaspada bahawa krisis perbankan global akan bertambah buruk.

“Pasaran serantau utama berakhir bercampur-campur berikutan kebimbangan baharu mengenai lebih banyak kemungkiran oleh bank AS (Amerika Syarikat) dan Eropah.

“Di tanah air, kami masih berhati-hati dan percaya hala tuju jangka pendek pasaran tempatan masih sangat bergantung kepada turun naik pasaran global dan serantau.

“Kami menjangkakan FBM KLCI akan berada dalam aliran dalam julat 1,395 hingga 1,410 untuk minggu ini,” katanya.